Anexa nr.1 la Contractul de delegare

REGULAMENTUL
Serviciului de salubrizare în județul Gorj
CAPITOLUL  I
 Dispoziții generale
SECŢIUNEA 1 – Domeniul de aplicare
ART.1
(1) Prevederile prezentului regulament se aplică serviciului public de salubrizare , denumit în continuare serviciu de salubrizare.
2) Prezentul regulament stabilește cadrul juridic unitar privind desfășurarea serviciului de salubrizare, definind modalitățile si condițiile ce trebuie îndeplinite pentru asigurarea serviciului de salubrizare, indicatorii de performanță, condițiile tehnice, raporturile dintre operator si utilizator.
(3) Prevederile prezentului regulament se aplică la proiectarea, executarea, recepționarea, exploatarea si întreținerea instalațiilor si echipamentelor din sistemul public de salubrizare, cu urmărirea tuturor cerințelor legale specifice în vigoare.
(4) Operatorii serviciului de salubrizare se vor conforma prevederilor prezentului regulament.
(5) Condițiile tehnice si indicatorii de performanță prevăzuți în prezentul regulament au caracter minimal, Asociația de Dezvoltare Intercomunitară în Domeniul Serviciilor Publice de Salubrizare ”ADIS” Gorj poate aproba si alți indicatori de performanță sau condiții tehnice pentru serviciul de salubrizare, pe baza unor studii de specialitate, după dezbaterea publică a acestora. Indicatorii de performanță prevăzuți în prezentul Regulament sunt obligatorii inclusiv pentru terții care operează instalații de sortare/tratare mecano-biologică în care tratează deșeuri municipale.
ART.2
1) Prezentul regulament se aplică următoarelor activități ale serviciului de salubrizare:
a) colectarea separată şi transportul separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat;

b) operarea centrelor de colectare prin aport voluntar a deşeurilor de la persoanele fizice;
c) sortarea deşeurilor de hârtie, carton, metal, plastic şi sticlă colectate separat din deşeurile municipale în staţii de sortare, inclusiv transportul reziduurilor rezultate din sortare la depozitele de deşeuri şi/sau la instalaţiile de valorificare energetică;

d) tratarea aerobă a biodeşeurilor colectate separat în instalaţii de compostare, inclusiv transportul reziduurilor la depozitele de deşeuri şi/sau la instalaţiile de valorificare energetică;
e) tratarea mecano-biologică a deşeurilor reziduale în instalaţiile integrate de tratare, inclusiv transportul deşeurilor stabilizate biologic la depozitele de deşeuri şi/sau la instalaţiile de valorificare energetică;

f) eliminarea, prin depozitare, a deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor la depozitele de deşeuri nepericuloase;
2) Serviciile de colectare separată şi transport separat al unor tipuri de deşeuri generate ocazional sunt considerate servicii conexe serviciului de salubrizare a localităţilor şi se prestează de către operatori la tarifele aprobate, în lei/tonă şi/sau în lei/mc, de către adunarea generală a ADIS Gorj, în conformitate cu prevederile art. 43 alin. (8) din Legea serviciilor comunitare de utilităţi publice nr. 51/2006, republicată, cu modificările şi completările ulterioare.
ART.3
Modul de organizare si funcționare a serviciului se realizează pe baza următoarelor principii:
        a) protecţia sănătăţii populaţiei;

  b) autonomia locală şi descentralizarea serviciilor;

  c) responsabilitatea faţă de cetăţeni;

  d) conservarea şi protecţia mediului înconjurător;

  e) asigurarea calităţii şi continuităţii serviciului;

  f) tarifarea echitabilă, corelată cu calitatea şi cantitatea serviciului prestat;

  g) nediscriminarea şi egalitatea de tratament al utilizatorilor;

  h) transparenţa, consultarea şi antrenarea în decizii a cetăţenilor;

  i) administrarea corectă şi eficientă a bunurilor din proprietatea publică sau privată a unităţilor administrativ-teritoriale şi a banilor publici;

  j) securitatea serviciului;

  k) dezvoltarea durabilă.
ART.4
Termenii si noțiunile utilizate în prezentul regulament se definesc după cum urmează:
4.1 autoritate competentă de reglementare - Autoritatea Națională de Reglementare pentru Serviciile Comunitare de Utilități Publice, denumită în continuare A.N.R.S.C.;
4.2 biodeseuri - deşeuri biodegradabile provenite din grădini şi parcuri, deşeuri alimentare şi de bucătărie provenite de la gospodării, birouri, restaurante, depozite angro, cantine, firme de catering sau magazine de vânzare cu amănuntul şi deşeuri comparabile provenite din uzinele de prelucrare a produselor alimentare;
4.3 compost - material solid, igienizat şi stabilizat obţinut printr-un tratament biologic aerob;
4.5 colectare separată - colectarea în cadrul căreia un flux de deşeuri este păstrat separat în funcţie de tipul şi natura deşeurilor, cu scopul de a facilita tratarea specifică a acestora;
4.6 colector - orice întreprindere/operator economic care desfăşoară o activitate autorizată de colectare şi acţionează în nume propriu pentru strângerea deşeurilor de la terţi în vederea transportării la o instalaţie de tratare;
4.7 deşeuri - orice substanţă sau obiect pe care deţinătorul le aruncă sau are intenţia sau obligaţia să le arunce;
4.8 depozit - conform definiției prevăzute în art.3 alin.2 lit.b) din O.G. nr.2/2021 privind depozitarea deşeurilor;
4.9 deşeuri menajere - conform prevederilor art. 1 alin. (1) din Decizia Comisiei din 18 noiembrie 2011 de stabilire a normelor şi a metodelor de calcul pentru verificarea respectării obiectivelor fixate la articolul 11 alineatul (2) din Directiva 2008/98/CE a Parlamentului European şi a Consiliului;
4.10 deșeuri biodegradabile - deşeuri care suferă descompuneri anaerobe sau aerobe, cum ar fi deşeurile alimentare ori de grădină, hârtia şi cartonul;
4.11 deşeuri periculoase - orice deşeuri care prezintă una sau mai multe din proprietăţile periculoase enumerate în anexa nr. 4 la OUG nr.92/2021 privind regimul deșeurilor;
4.12 deşeuri provenite din activităţi de construcţie şi desfiinţări - deşeuri generate de activităţi de construcţie şi desfiinţări;
4.13 deșeuri de ambalaje - orice ambalaje sau materiale de ambalare care satisfac cerinţele definiției de deșeu, exclusiv deșeuri de producție;
4.14 deşeuri municipale înseamnă:

  a) deşeuri amestecate şi deşeuri colectate separat de la gospodării, inclusiv hârtia şi cartonul, sticla, metalele, materialele plastice, biodeşeurile, lemnul, textilele, ambalajele, deşeurile de echipamente electrice şi electronice, deşeurile de baterii şi acumulatori şi deşeurile voluminoase, inclusiv saltelele şi mobila;

  b) deşeuri amestecate şi deşeuri colectate separat din alte surse, în cazul în care deşeurile respective sunt similare ca natură şi compoziţie cu deşeurile menajere.

  Deşeurile municipale nu includ deşeurile provenite din producţie, agricultură, silvicultură, pescuit, fose septice şi reţeaua de canalizare şi tratare, inclusiv nămolul de epurare, vehiculele scoase din uz sau deşeurile provenite din activităţi de construcţie şi desfiinţări.
4.15 deşeuri similare - conform prevederilor art. 1 alin. (2) din Decizia Comisiei 2011/753/UE;
4.16 deşeuri alimentare - toate produsele alimentare definite la art. 2 din Regulamentul (CE) nr. 178/2002 al Parlamentului European şi al Consiliului din 28 ianuarie 2002 de stabilire a principiilor şi a cerinţelor generale ale legislaţiei alimentare, de instituire a Autorităţii Europene pentru Siguranţa Alimentară şi de stabilire a procedurilor în domeniul siguranţei produselor alimentare care au devenit deşeuri;
4.17 deșeu reciclabil - deșeu care poate constitui materie primă într-un proces de producție pentru obținerea produsului inițial sau pentru alte scopuri;
4.18 deşeuri reziduale - deşeuri în amestec provenite din gospodăriile populaţiei şi din deşeurile similare, cu excepţia fracţiilor colectate separat (cod deşeu 20 03 01);
4.19 deșeuri de origine animală - subproduse de origine animală ce nu sunt destinate consumului uman, cadavre întregi sau porțiuni de cadavre provenite de la animale;
4.20 deșeuri voluminoase - deșeuri solide de diferite proveniențe care, datorită dimensiunilor lor, nu pot fi preluate cu sistemele obișnuite de colectare, ci necesită o tratare diferențiată faţă de acestea, din punct de vedere al preluării si transportului;
4.25 deținător de deșeuri - producătorul deşeurilor sau persoana fizică sau juridică care se află în posesia acestora;
4.26 eliminare - orice operaţiune care nu este o operaţiune de valorificare, chiar şi în cazul în care una dintre consecinţele secundare ale acesteia ar fi recuperarea de substanţe sau de energie. Anexa nr. 7 la OUG nr.92/2021 stabileşte o listă a operaţiunilor de eliminare, listă care nu este exhaustivă;
4.27 gestionarea deşeurilor – colectarea, transportul, valorificarea (inclusiv sortarea) şi eliminarea deşeurilor, inclusiv supervizarea acestor operaţiuni şi întreţinerea ulterioară a amplasamentelor de eliminare, inclusiv acţiunile întreprinse în calitate de comerciant sau broker;
4.28 centru de colectare prin aport voluntar - loc de recepţie a unor fracţii speciale de deşeuri colectate separat prin aportul voluntar al utilizatorilor, identificabil teritorial, administrativ şi juridic, dotat cu construcţii, instalaţii şi echipamente specifice destinate colectării şi/sau tratării deşeurilor, la care persoanele fizice pot preda, cu titlu gratuit, tipurile de deşeuri stabilite de către autorităţile administraţiei publice locale şi/sau cele stabilite prin proiectele finanţate din fonduri nerambursabile;
4.29 insulă ecologică digitalizată - punct de colectare a fracţiunilor de deşeuri municipale colectate separat, compus dintr-un set de containere subterane sau supraterane, protejat antivandalism şi împotriva accesului neautorizat şi digitalizat pentru acces cu card pentru persoanele arondate, dotat cu cântar pentru determinarea cantităţii aruncate de fiecare utilizator;
4.30 punct de colectare - spaţiu special amenajat, în exteriorul imobilelor, dotat cu recipiente/containere pentru colectarea separată a deşeurilor municipale provenite de la utilizatori şi la care este asigurat accesul autospecialelor pentru colectarea deşeurilor;
4.31 plăteşti pentru cât arunci – instrument economic care are drept scop creşterea ratei de reutilizare, reciclare şi reducere a cantităţii de deşeuri la depozitare prin stimularea colectării separate a deşeurilor;
4.32 incinerare - operația de tratare termică a deşeurilor, cu sau fără recuperare de energie, realizată în instalații care respectă legislația în vigoare privind incinerarea deşeurilor;
4.33 instalație de incinerare - orice instalație tehnică fixă sau mobilă si echipamentul destinat tratamentului termic al deşeurilor, cu sau fără recuperarea căldurii de ardere rezultate, al cărei randament energetic este egal sau mai mare decât minimul prevăzut în anexa nr. 3 la OUG nr.92/2021;
4.34 indicatori de performanță - parametri ai serviciului de salubrizare, realizați de operatorul de servicii, pentru care se stabilesc niveluri minime de calitate, urmăriți la nivelul operatorului;
4.35 licență - actul tehnic si juridic emis de A.N.R.S.C., prin care se recunoaște calitatea de operator al serviciului, precum si capacitatea si dreptul de a presta una sau mai multe activități ale acestuia;
4.36 neutralizare a deşeurilor de origine animală - activitatea prin care se modifică caracterul periculos al deşeurilor de origine animală prin procesare, incinerare/incinerare, transformarea lor în produse stabile biologic, nepericuloase pentru mediul înconjurător, animale sau om, respectiv activitatea de îngropare a acestora;
4.37 producător de deşeuri - orice persoană ale cărei activităţi generează deşeuri (producător iniţial de deşeuri) sau orice persoană care efectuează operaţiuni de pretratare, amestecare sau de alt tip, care duc la modificarea naturii sau a compoziţiei acestor deşeuri;
4.38 producător iniţial de deşeuri - orice persoană ale cărei activităţi generează deşeuri;

4.39 reciclare - orice operaţiune de valorificare prin care deşeurile sunt transformate în produse, materiale sau substanţe pentru a-şi îndeplini funcţia lor iniţială sau pentru alte scopuri. Aceasta include retratarea materialelor organice, dar nu include valorificarea energetică şi conversia în vederea folosirii materialelor drept combustibil sau pentru operaţiunile de umplere;
4.40 rambleiere - orice operaţiune de valorificare în cadrul căreia se utilizează deşeuri nepericuloase adecvate în scopuri de refacere în zonele în care s-au efectuat excavări sau în scopuri de amenajare de arhitectură peisagistică. Deşeurile utilizate pentru rambleiere trebuie să înlocuiască materiale care nu sunt deşeuri, să fie adecvate pentru scopurile menţionate mai sus şi să se limiteze la cantitatea strict necesară pentru atingerea acestor scopuri;
4.41 salubrizare - totalitatea operațiunilor si activităților necesare pentru păstrarea unui aspect salubru al localităților;
4.42 sistem public de salubrizare - ansamblul instalațiilor tehnologice, echipamentelor funcționale si dotărilor specifice, construcțiilor si terenurilor aferente prin care se realizează serviciul de salubrizare;
4.43 sortare - activitatea de separare pe categorii si stocare temporară a deşeurilor reciclabile în vederea transportării lor la operatorii economici specializați în valorificarea acestora;
4.44 schemă de răspundere extinsă a producătorilor - set de măsuri luate de stat pentru a se asigura că producătorii de produse poartă responsabilitatea financiară sau financiară şi organizatorică pentru gestionarea stadiului de deşeu din ciclul de viaţă al unui produs;
4.45 stație de transfer - spațiu special amenajat pentru stocarea temporară a deşeurilor, în vederea transportării centralizate a acestora la o stație de tratare;
4.46 răspunderea extinsă a producătorilor - producătorii de produse poartă responsabilitatea financiară sau organizatorică şi financiară pentru gestionarea stadiului de deşeu din ciclul de viaţă al unui produs, inclusiv colectarea separată şi operaţiunile de sortare şi tratare, iar această obligaţie poate include, de asemenea, responsabilitatea de a contribui la prevenirea generării de deşeuri şi la reutilizarea, respectiv reciclarea produselor;
4.47 tratare - operaţiunile de valorificare sau eliminare, inclusiv pregătirea prealabilă valorificării sau eliminării;
4.48 tratare mecano-biologică - tratarea deşeurilor municipale colectate în amestec, utilizând operaţii de tratare mecanică de separare, sortare, mărunţire, omogenizare, uscare şi operaţii de tratare biologică prin procedee aerobe şi/sau anaerobe;
4.49 tobogan - jgheab sau tubulatură folosită drept mijloc de transport prin alunecare a deşeurilor; 
4.50 utilizatori - reprezintă utilizatori casnici, persoane fizice şi asociaţii de proprietari/locatari, precum şi utilizatori noncasnici, persoane juridice, altele decât asociaţiile de proprietari, beneficiari ai serviciului de salubrizare;
4.51 valorificare - orice operaţiune care are drept rezultat principal faptul că deşeurile servesc unui scop util prin înlocuirea altor materiale care ar fi fost utilizate într-un anumit scop sau faptul că deşeurile sunt pregătite pentru a putea servi scopului respectiv, în întreprinderi sau în economie în general. Anexa nr. 3 la OUG nr.92/2021 stabileşte o listă a operaţiunilor de valorificare, listă care nu este exhaustivă;
4.52 valorificare materială - orice operaţiune de valorificare, alta decât valorificarea energetică, şi reprelucrarea în materiale care urmează să fie folosite drept combustibil sau alte modalităţi de producere a energiei. Aceasta cuprinde, printre altele, pregătirea pentru reutilizare, reciclarea şi rambleierea;
4.53 incendiere – acţiunea de a pune foc, a da foc, a aprinde în mod intenţionat un deşeu/obiect.
ART. 5.
(1) Serviciul de salubrizare se realizează prin intermediul unei infrastructuri tehnico-edilitare specifice care, împreună cu mijloacele de colectare si transport al deşeurilor, formează sistemul public de salubrizare a localităților, denumit în continuare sistem de salubrizare.
(2) Sistemul de salubrizare este alcătuit dintr-un ansamblu tehnologic si funcțional, care cuprinde construcții, instalații si echipamente specifice destinate prestării serviciului de salubrizare, precum:
        a) puncte de colectare separată a deşeurilor;

  b) centre de colectare prin aport voluntar a deşeurilor;

  c) autospeciale şi utilaje specifice serviciului de salubrizare;

  d) baze de garare şi întreţinere a autovehiculelor specifice serviciului de salubrizare;

  e) staţii de transfer;

  f) instalaţii de sortare;

  g) instalaţii de compostare;

  h) instalaţii de digestie anaerobă;

  i) instalaţii integrate de tratare;

  j) instalaţii de incinerare cu eficienţă energetică ridicată;

  k) depozite de deşeuri nepericuloase pentru deşeuri municipale.
ART. 6.
Operatorii serviciului de salubrizare trebuie să îndeplinească indicatorii de performanță, din caietul de sarcini al serviciului si contractul de delegare a gestiunii serviciului, aprobați de ADIS Gorj corelați cu indicatorii de performanță din prezentul Regulament.
SECŢIUNEA a II – a - Accesul la serviciul de salubrizare
ART.7
(1) Toți utilizatorii, persoane fizice sau juridice, din județul Gorj au garantat dreptul de a beneficia de acest serviciu.
(2) Utilizatorii au drept de acces, fără discriminare, la informațiile publice privind serviciul de salubrizare, la indicatorii de performanță ai serviciului, la structura tarifară si la clauzele contractuale.
(3) Operatorul serviciului de salubrizare este obligat ca prin modul de prestare a serviciului să asigure protecția sănătății publice, utilizând numai mijloace si utilaje corespunzătoare cerințelor autorităților competente din domeniul sănătății publice si al protecției mediului.
(4) Operatorul serviciului de salubrizare este obligat să asigure continuitatea serviciului conform programului aprobat de ADIS Gorj, cu excepția cazurilor de forţa majoră care vor fi menționați în contractele de delegare.
SECȚIUNEA a III-a  Documentația tehnică

ART. 8

(1) Prezentul Regulament stabilește documentația tehnică minimă pentru toți operatorii care asigură serviciul de salubrizare.

(2) Regulamentul stabilește documentele necesare exploatării, precum și modul de întocmire, actualizare, păstrare și manipulare a acestor documente.

(3) Detalierea prevederilor prezentului Regulament privind modul de întocmire, păstrare și reactualizare a evidenței tehnice se va face prin proceduri de exploatare specific principalelor tipuri de instalații.

ART. 9

(1) Fiecare operator va avea și va actualiza, în funcție de specificul activității de salubrizare prestate și de fiecare situație în parte, următoarele documente:

a) actele de proprietate sau contractul prin care s-a făcut delegarea gestiunii;

b) planul cadastral și situația terenurilor din aria de deservire;

c) planurile generale cu amplasarea construcțiilor și instalațiilor aflate în exploatare, actualizate cu toate modificările sau completările;

d) planurile clădirilor sau construcțiilor speciale, având notate toate modificările sau completările la zi;

e) cărțile tehnice ale construcțiilor;

f) documentația tehnică a utilajelor și instalațiilor și, după caz, autorizațiile de punere în funcțiune a acestora;

g) procese-verbale de constatare în timpul execuției și planurile de execuție ale părților de lucrări sau ale lucrărilor ascunse;

h) proiectele de execuție a lucrărilor, cuprinzând memoriile tehnice, breviarele de calcul, devizele pe obiecte, devizul general, planurile și schemele instalațiilor și rețelelor etc.;

i) documentele de recepție, preluare și terminare a lucrărilor cu:

- procese-verbale de măsurători cantitative de execuție;

- procese-verbale de verificări și probe, inclusiv probele de performanță și garanție, buletinele de verificări, analiză și încercări;

- procese-verbale de realizare a indicatorilor tehnico-economici;

- procese-verbale de punere în funcțiune;

- lista echipamentelor montate în instalații, cu caracteristicile tehnice;

- procesele-verbale de preluare ca mijloc fix, în care se consemnează rezolvarea neconformităților și a remedierilor;

- documentele de aprobare a recepțiilor și de predare în exploatare;

j) schemele de funcționare a instalațiilor, planurile de ansamblu, desenele de detaliu actualizate conform situației de pe teren, planurile de ansamblu și de detaliu ale fiecărui agregat și/sau ale fiecarei instalașii, inclusiv planurile și cataloagele pieselor de schimb;

k) instrucțiunile producătorilor/furnizorilor de echipament sau ale organizației de montaj privind manipularea, exploatarea, întreținerea și repararea echipamentelor și instalațiilor, precum și cărțile/fișele tehnice ale echipamentelor principale ale instalațiilor;

l) normele generale și specifice de protecție a muncii aferente fiecărui echipament, fiecărei instalații sau fiecărei activități;

m) planurile de dotare și amplasare cu mijloace de stingere a incendiilor, planul de aparare a obiectivului în caz de incendiu, calamități sau alte situații excepționale;

n) regulamentul de organizare și funcționare și atribuțiile de serviciu pentru întreg personalul;

o) avizele și autorizațiile legale de funcționare pentru clădiri, laboratoare, instalații de măsură, inclusiv cele de protectie a mediului, obținute în condițiile legii;

p) inventarul instalațiilor și liniilor electrice conform instructiunilor în vigoare;

q) instrucțiuni privind accesul în incintă și instalații;

r) documentele referitoare la instruirea, examinarea și autorizarea personalului;

s) registre de control, de sesizări și reclamații, de dare și retragere din exploatare, de admitere la lucru etc.;

t) bilanțul de proiect și rezultatele bilanțurilor periodice întocmite conform prevederilor legale, inclusiv bilanțul de mediu.

(2) Documentațiile referitoare la construcții energetice se vor întocmi, completa și păstra conform normelor legale referitoare la "Cartea tehnică a construcției".

ART. 10

(1) Documentația de bază a lucrărilor și datele generale necesare exploatării, întocmită de operatorii economici specializați în proiectare, se predă titularului de investiție odată cu proiectul lucrării respective.

(2) Operatorii economici care au întocmit proiectele au obligația de a corecta toate planurile de execuție, în toate exemplarele în care s-au operat modificări pe parcursul execuției și, în final, să înlocuiască aceste planuri cu altele noi, originale, actualizate conform situației reale de pe teren, și să predea proiectul, inclusiv în format electronic, împreună cu instrucțiunile necesare exploatării, întreținerii și reparării instalațiilor proiectate.

 (3) Organizațiile de execuție și/sau montaj au obligația ca, odată cu predarea lucrărilor, să predea și schemele, planurile de situații și de execuție modificate conform situației de pe teren. În cazul în care nu s-au făcut modificări față de planurile inițiale, se va preda câte un exemplar din aceste planuri, având pe ele confirmarea ca nu s-au făcut modificări în timpul execuției.

(4) În timpul execuției lucrărilor se interzic abaterile de la documentația întocmită de proiectant, fără avizul acestuia.

ART. 11

(1) Consiliul Județean Gorj sau autoritățile administrației publice locale deținătoare de instalații care fac parte din sistemul public de salubrizare, precum și operatorii care primesc în gestiune delegată serviciul de salubrizare, în totalitate sau numai unele activități componente ale acestuia, au obligația să-și organizeze o arhivă tehnică pentru păstrarea documentelor de bază prevăzute la art. 9 alin. (1), organizată astfel încât să poată fi găsit orice document cu ușurință.

(2) La încheierea activității, operatorii vor preda autorităților publice locale, respectiv ADIS Gorj, pe bază de proces-verbal, întreaga arhivă pe care și-au constituit-o, fiind interzisă păstrarea de către acesta a vreunui document original sau copie.

(3) Fiecare document va avea anexat un borderou în care se vor menționa:

a) data întocmirii documentului;

b) numărul de exemplare originale;

c) calitatea celui care a întocmit documentul;

d) numărul de copii executate;

e) necesitatea copierii, numele, prenumele și calitatea celui care a primit copii ale documentului, numărul de copii primite și calitatea celui care a aprobat copierea;

f) data fiecărei revizii sau actualizări;

g) calitatea celui care a întocmit revizia/actualizarea și calitatea celui care a aprobat;

h) data de la care documentul revizuit/actualizat a intrat în vigoare;

i) lista persoanelor cărora li s-au distribuit copii de pe documentul revizuit/actualizat;

j) lista persoanelor care au restituit la arhiva documentul primit anterior revizuirii/modificării.

SECŢIUNEA a IV-a - Îndatoririle personalului operativ

ART. 12

(1) Personalul de deservire operativă se compune din toţi salariaţii care deservesc construcţiile, instalaţiile şi echipamentele specifice destinate prestării serviciului de salubrizare având ca sarcină principală de serviciu supravegherea sau asigurarea funcţionării în mod nemijlocit la un echipament, într-o instalaţie sau într-un ansamblu de instalaţii.

(2) Subordonarea pe linie operativă şi tehnico-administrativă, precum şi obligaţiile, drepturile şi responsabilităţile personalului de deservire operativă se trec în fişa postului şi în procedurile operaţionale.

(3) Locurile de muncă în care este necesară desfăşurarea activităţii se stabilesc de operator în procedurile proprii în funcţie de:

  a) gradul de periculozitate a instalaţiilor şi a procesului tehnologic;

  b) gradul de automatizare a instalaţiilor;

  c) gradul de siguranţă necesar în asigurarea serviciului;

  d) necesitatea supravegherii instalaţiilor şi procesului tehnologic.
ART. 13

(1) În timpul prestării serviciului, personalul trebuie să asigure funcţionarea instalaţiilor, în conformitate cu regulamentele de exploatare, instrucţiunile/procedurile tehnice interne, graficele/diagramele de lucru şi dispoziţiile personalului ierarhic superior pe linie operativă sau tehnică-administrativă.

(2) Prestarea serviciului de salubrizare trebuie realizată astfel încât să se asigure:

  a) protejarea sănătăţii populaţiei;

  b) protecţia mediului înconjurător;

  c) menţinerea curăţeniei şi crearea unei estetici corespunzătoare a localităţilor;

  d) conservarea resurselor naturale prin reducerea cantităţii de deşeuri şi reciclarea acestora;

  e) continuitatea serviciului.
CAPITOLUL II 
 Asigurarea serviciului de salubrizare si condiții de funcționare
SECŢIUNEA I - colectarea separată şi transportul separat al deşeurilor menajere 

şi al deşeurilor similare provenind din activităţi comerciale din industrie şi instituţii, inclusiv fracţii colectate separat;
ART. 14
Următoarele categorii de deşeuri vor fi colectate separat de pe teritoriul unităţilor administrativ-teritoriale din județul Gorj şi transportate la staţiile/instalaţiile de instalații de tratare, respectiv eliminare:

  a) deşeuri reziduale;
  b) deşeuri biodegradabile;

  c) deşeuri reciclabile (hârtie şi carton, plastic şi metal, sticlă), inclusiv deşeuri de ambalaje;

  d) deşeuri periculoase din deşeurile menajere;

  e) deşeuri voluminoase provenite de la populaţie, instituţii publice şi operatori economici.
ART. 15
Operatorul care colectează si transportă deșeuri menajere si deșeuri similare trebuie să cunoască:
a) tipul si cantitatea de deșeuri care urmează să fie transportate, pentru fiecare categorie de deșeuri în parte;
b) cerinţele tehnice generale;
c) măsurile de precautei necesare;
d) informațiile privind originea, destinația si tratarea deşeurilor, precum si tipul si cantitatea de deșeuri, date care trebuie prezentate, la cerere, autorităților competente.
ART. 16
(1) Operatorii împreună cu autoritatea administrației publice locale/Serviciul public de salubrizare /ADIS Gorj au obligația să identifice toți producătorii de deșeuri, indiferent de natura acestor deșeuri și să acționeze în vederea creării facilităților necesare prestării activității de colectare separate și transport separat al deșeurilor municipale.

(2) Autoritatea deliberativă a administrației publice locale/ADIS Gorj aprobă/instituie tarife/taxe de salubrizare pentru constituirea fondurilor necesare finanțării activității.
ART.17
(1) Persoanele fizice si juridice producătoare de deșeuri comunale, trebuie să realizeze activitatea de colectare separată, conform sistemului de colectare stabilit la nivelul unității administrativ-teritoriale, în condiții salubre, în spatii special amenajate si asigurate de către autoritatea administrației publice locale/operatorul de salubrizare. În caz contrar se vor aplica penalități/sancțiuni contravențional conform prezentului Regulament – Capitolul VII
(2) Fracția biodegradabilă din deșeurile menajere în zona de case va fi separată și reciclată la sursă în unități de compostare individuală puse la dispoziție de operatorul de salubrizare.
(3) În vederea realizării activității de colectare separată, punctele de colectare amenajate sunt dotate, conform legii, cu recipiente si containere de colectare prin grija operatorului/autorităţii administraţiei publice locale, după caz. La gospodăriile individuale colectarea se va face în recipiente, pungi/saci sau alte mijloace care prezintă un grad de siguranţă ridicat din punct de vedere sanitar şi al protecţiei mediului.
(4) Recipientele si containerele folosite pentru colectarea separată a diferitelor tipuri de deșeuri vor fi inscripționate cu denumirea deşeurilor pentru care sunt destinate si marcate în diverse culori prin vopsire sau prin aplicare de folie adezivă, conform prevederilor Ordinului ministrului mediului si gospodăririi apelor si al ministrului administrației si internelor nr.1.281/2005/1.121/2006 privind stabilirea modalităților de identificare a containerelor pentru diferite tipuri de materiale în scopul aplicării colectării selective.
ART.18
(1) Punctele de colectare vor fi dotate cu recipiente marcate în culorile stabilite de actele normative în vigoare, având capacitatea de stocare corelată cu numărul de utilizatori arondați si cu frecvența de ridicare, asigurând condiții de acces ușor pentru autovehiculele destinate colectării.
(2) Numărul de recipiente de colectare a deşeurilor comunale se stabilește conform tabelului din Standardul SR 13387:1997, Salubrizarea localităților. Prescripții de proiectare a punctelor pentru precolectare.
(3) În vederea prevenirii utilizării fără drept a recipientelor de colectare a deşeurilor comunale, acestea vor fi inscripționate cu un marcaj de identificare realizat astfel încât să nu poată fi șters fără ca prin această operație să nu rămână urme vizibile.
(4) Operatorul va suplimenta capacitatea de colectare, inclusiv prin mărirea numărului de recipiente, în cazul în care se dovedește că volumul acestora este insuficient si se stochează deșeuri coumunale în afara lor.
(5) Menținerea în stare salubră, ventilarea, deratizarea, dezinfecția si dezinsecția punctelor de colectare revin persoanelor fizice si/sau juridice în cazul în care acestea se află în spații aparținând utilizatorului ori operatorului în cazul când acestea sunt amplasate pe domeniul public.
(6) Pentru gospodării individuale, care nu dispun de spațiile interioare de colectare a deşeurilor se vor amenaja puncte de colectare exterioare dotate cu recipiente pentru colectarea separată a deşeurilor. Aceste puncte vor fi amenajate conform prevederilor din strategia locală de dezvoltare a serviciului si amplasate în locuri care să permită accesul ușor al autovehiculelor de colectare. Stabilirea locului de amplasare a punctelor de colectare se va face astfel încât distanța până la ferestrele spațiilor cu destinație de locuință să fie mai mare de 10 m.
(7) Platformele spaţiilor necesare colectării deşeurilor care se vor realiza prin grija autorităţilor administraţiei publice locale vor fi în mod obligatoriu betonate sau asfaltate, în mediul urban, şi în cazul în care nu sunt asigurate condiţii de scurgere a apei provenite din exfiltraţii ori a celei meteorice, vor fi prevăzute cu rigole de preluare, racordate la reţeaua de canalizare.
(8)  Operatorul va urmări starea de etanșeitate a recipientelor de colectare urmând a le înlocui imediat pe cele care s-au deteriorat.
ART.19
(1) În funcție de sistemul de colectare separată adoptat prin strategia de dezvoltare a serviciului public de salubrizare a localităților, colectarea în containere /saci si recipiente a deşeurilor menajere si similare se realizează astfel:
a) deșeurile reziduale se colectează în recipiente de culoare gri/negru si sunt de tip: 1. Resturi de carne si peste, gătite sau proaspete; 2. resturi de produse lactate (lapte, smântână, brânză, iaurt, unt, frișcă); 3. ouă întregi; 4. grăsimi animale si uleiuri vegetale (în cazul în care nu se colectează separat); 5. excremente ale animalelor de companie; 6. scutece/tampoane; 7.cenusă de la sobe (dacă se ard si cărbuni); 8. resturi vegetale din curte tratate cu pesticide; 9.lemn tratat sau vopsit; 10. conținutul sacului de la aspirator; 11. mucuri de țigări; 12. Veselă din porțelan/sticlă spartă, geamuri sparte.
b) deșeurile biodegradabile se colectează în recipiente de culoare maro si sunt de tip: 1. Resturi de fructe si de legume proaspete sau gătite; 2. resturi de pâine si cereale; 3. zaț de cafea/resturi de ceai; 4. păr si blană; 5. haine vechi din fibre naturale (lână, bumbac, mătase)mărunțite; 6. coji de ouă; 7. coji de nucă; 8. cenușă de la sobe (când se arde numai lemn); 9.rumegus, fân si paie; 10. resturi vegetale din curte (frunze, crengi si nuiele mărunțite, flori);11. plante de casă; 12. bucăți de lemn mărunțit; 13. ziare, hârtie, carton mărunțite, umede si murdare.
c) deşeurile reciclabile de tip hârtie şi carton, curate şi mărunţite, se colectează în recipiente/saci de culoare albastră;

d) deşeurile reciclabile din material de tip plastic şi metal se colectează în recipiente/saci de culoare galbenă;

e) deşeurile reciclabile din material de tip sticlă se colectează în recipiente de culoare verde, nefiind permis amestecul sticlei cu deşeuri din materiale de tip porţelan/ceramică.
ART. 20
(1) După colectare, deşeurile menajere şi deşeurile similare vor fi supuse procesului de sortare/tratare.

(2) Este interzisă depozitarea deşeurilor biodegradabile şi a deşeurilor reciclabile colectate separat.
ART.21
(1) Colectarea deşeurilor "din poartă în poartă" se realizează cu următoarele frecvenţe de colectare:
        a) pentru deşeurile reciclabile uscate, o dată la două săptămâni;

  b) pentru deşeurile biodegradabile şi reziduale, o dată pe săptămână.

(2) Colectarea din punctele de colectare se realizează cu următoarele frecvenţe de colectare:

  a) pentru deşeurile reciclabile uscate, o dată la 3 zile;

  b) pentru deşeurile biodegradabile şi reziduale:

  1. zilnic, în perioada 1 aprilie-30 septembrie, în zona centrală, de la sectorul alimentar, hoteluri, pieţe, spitale, grădiniţe şi creşe şi o dată la două zile în celelalte cazuri;

  2. o dată la cel mult 3 zile, în perioada 1 octombrie- 31 martie.
ART.22
(1) Colectarea deşeurilor menajere si similare se poate face în următoarele moduri:
a) colectarea în containere/recipiente închise deținute de utilizatorii finali;
b) colectare realizată prin selectare în saci/pungi de plastic asiguraţi de operator;

c) alte sisteme care îndeplinesc condiţiile impuse prin normele igienico-sanitare şi de protecţie a mediului.
(2) Colectarea deşeurilor municipale se efectuează folosindu-se doar autovehicule special echipate pentru transportul acestora.
(3) Vehiculele vor fi încărcate astfel încât deșeurile să nu fie vizibile si să nu existe posibilitatea împrăștierii lor pe calea publică. Fiecărui vehicul i se va asigura personalul necesar pentru executarea operațiunilor specifice, în condiții de siguranță si de eficientă.
(4) Încărcarea deşeurilor în autovehiculele transportatoare se face direct din recipiente. Este interzisă descărcarea recipientelor pe sol în vederea încărcării acestora în autovehicule.
(5) Personalul care efectuează colectarea este obligat să manevreze recipientele astfel încât să nu se producă praf, zgomot sau să se răspândească deșeuri în afara autovehiculelor de transport. După golire, recipientele vor fi așezate în locul de unde au fost ridicate.
(6) În cazul deteriorării unor recipiente, pungi/saci de plastic si al împrăștierii accidentale a deşeurilor în timpul operațiunii de golire, personalul care execută colectarea este obligat să încarce întreaga cantitate de deșeuri în autovehicul, astfel încât locul să rămână curat, fiind dotat  corespunzător pentru această activitate.
(7) Personalul care execută colectarea este obligat să încarce în autovehicule întreaga cantitate de deșeuri existente la punctele de colectare, lăsând locul curat si măturat chiar dacă există deșeuri comunale amplasate lângă containerele de colectare.
(8) În cazul în care în/lângă recipientele sau containerele de colectare sunt depozitate si deșeuri din construcții, acestea vor fi colectate separat, după caz, înștiințând în scris utilizatorul despre acest fapt, precum si despre suma suplimentară pe care trebuie s-o plătească pentru colectarea acelor deșeuri.
ART. 23
Operatorul are obligaţia să colecteze toate anvelopele abandonate pe domeniul public, inclusiv cele de la punctele de colectare a deşeurilor municipale, şi să le predea persoanelor juridice care desfăşoară activitatea de colectare a anvelopelor uzate sau celor care preiau responsabilitatea gestionării anvelopelor uzate de la persoanele juridice care introduc pe piaţă anvelope noi şi/ori anvelope uzate destinate reutilizării, dacă acesta nu este autorizat pentru această activitate în condiţiile legii.
ART. 24
Colectarea deşeurilor menajere periculoase se realizează cu maşini specializate pentru colectarea şi transportul deşeurilor periculoase. Colectarea se va realiza după un program stabilit la începutul anului în puncte fixe. Atât programul de colectare, cât şi punctele de staţionare a maşinii vor fi comunicate cetăţenilor din fiecare unitate administrativ-teritorială la începutul fiecărui an. Deşeurile periculoase menajere colectate vor fi transportate şi stocate temporar în spaţiile special amenajate în acest scop. Preluarea, stocarea temporară, precum şi tratarea şi eliminarea deşeurilor periculoase menajere se realizează în condiţiile legii.
ART. 25
  Deşeurile rezultate din îngrijiri medicale acordate la domiciliul pacientului sau cele rezultate din activitatea de îngrijiri medicale acordate în cabinete medicale amplasate în condominii au acelaşi regim cu cel al deşeurilor rezultate din activitatea medicală, conform reglementărilor legale specifice. Persoanele care îşi administrează singure tratamente injectabile la domiciliu şi cadrele medicale care aplică tratamente la domiciliu sunt obligate să colecteze deşeurile rezultate în recipiente cu pereţi rezistenţi (cutii din carton, cutii din metal etc.), pe care le vor depune la cea mai apropiată unitate de asistenţă medicală publică, care are obligaţia de a le primi. Cabinetele medicale vor respecta legislaţia specifică în domeniu. Se interzice colectarea deşeurilor rezultate din îngrijiri medicale în containerele de colectare a deşeurilor municipale.
ART.26
(1) În cazul unităților sanitare si veterinare, operatorii de salubrizare sunt responsabili numai pentru colectarea deşeurilor similare celor menajere. Este interzisă amestecarea cu deșeurile similare sau predarea către operatorii de salubrizare, dacă aceștia nu sunt autorizați, a următoarelor categorii de deșeuri rezultate din activitățile unităților sanitare si din activități veterinare si/ori cercetări conexe:
 a) obiecte ascuțite; 
b) fragmente si organe umane, inclusiv recipiente de sânge si sânge conservat; c) deșeuri a căror colectare si eliminare fac obiectul unor măsuri speciale privind prevenirea  infecțiilor; 
d) substanțe chimice periculoase și nepericuloase;
 e) medicamente citotoxice si citostatice; 
f) alte tipuri de medicamente; 
g)deșeurile de amalgam de la tratamentele stomatologice.
(2) Colectarea si stocarea deşeurilor prevăzute la alin. (1) se realizează în condițiile reglementate de legislația specifică, aplicabilă deşeurilor medicale. Colectarea, transportul si eliminarea acestor tipuri de deșeuri se realizează de către operatori economici autorizați în condițiile legii.
ART.27
(1) Deșeurile voluminoase constau în deșeuri solide de dimensiuni mari, precum mobilier, covoare, saltele, obiecte mari de folosință îndelungată, altele decât deșeurile de echipamente electrice si electronice, care nu pot fi preluate cu sistemele obișnuite de colectare a deşeurilor municipale.
(2) Autoritățile administrației publice locale au obligația de a organiza colectarea, transportul, depozitarea si valorificarea deşeurilor voluminoase provenite de la populație, instituții publice si operatori economici.
(3) Deșeurile voluminoase provenite de la deținătorii de deșeuri vor fi colectate periodic in minimum doua campanii / an, de către operatorul de salubrizare, conform unui program întocmit si aprobat de autoritatea administrației publice locale/ADIS Gorj.
(4) Colectarea se va realiza separat, pe categorii de deșeuri, prin stabilirea zilelor si intervalului orar de așa natură încât deținătorii de deșeuri voluminoase să poată preda aceste deșeuri, iar operatorul serviciului de salubrizare să poată asigura colectarea si transportul periodic al deşeurilor voluminoase spre instalațiile de tratare.
(5) Deșeurile voluminoase vor fi transportate de deținătorul acestora în vederea preluării de către operatorul de salubrizare, în locurile stabilite de autoritatea locală si amenajate în acest scop si unde există căi de acces pentru mijloacele de transport. Dacă acest lucru nu este realizabil, din cauza spațiului limitat, deșeurile vor fi aduse de deținător în alte locuri special stabilite de autoritatea administrației publice locale sau direct la mijlocul de transport în locul/la data/ora stabilite, astfel încât să nu fie incomodată circulația rutieră.
(6) Colectarea deşeurilor voluminoase se poate face si direct de la deținătorul acestora, contracost, în urma solicitării adresate către operatorul de salubrizare, cu specificarea caracteristicelor si cantităților acestora. În această situație, operatorul de salubrizare poate să stabilească o altă dată si oră decât cea aprobată de autoritatea administrației publice locale, în cadrul programelor de colectare a deşeurilor voluminoase, dacă operația de colectare, prin corelarea volumului deşeurilor preluate si capacitatea de transport afectată, se justifică din punct de vedere economic.
(7) Operatorul trebuie să aibă un sistem de evidentă a gestionării deşeurilor voluminoase din care să rezulte:
 a) data în care s-a realizat colectarea, transportul si depozitarea la instalația de tratare; 
b) punctele de colectare de unde s-a făcut colectarea; 
c) cantitățile totale preluate de la populație, persoane juridice de drept public si privat; 
d) cantitățile de deșeuri rezultate în urma tratării, pe sortimente; 
e) cantitățile ce urmează a fi transportate la depozitul de deșeuri.
ART.28
(1) Transportul deşeurilor, în funcție de tipul acestora, se realizează numai de operatorul serviciului de salubrizare care trebuie să utilizeze autovehicule destinate acestui scop, acoperite si prevăzute cu dispozitive de golire automată a recipientelor de colectare, care să nu permită împrăștierea deşeurilor sau a prafului, emanarea de noxe sau scurgeri de lichide în timpul transportului.
2) Starea tehnică a autovehiculelor trebuie să fie corespunzătoare circulaţiei pe drumurile publice şi să prezinte o bună etanşeitate a benelor de încărcare, fără scurgeri de levigat sau alte lichide.

(3) Autovehiculele care transportă deşeuri municipale trebuie să aibă un aspect îngrijit şi să fie personalizate cu sigla operatorului.
(4) Autovehiculele trebuie să aibă dimensiunile adaptate la condițiile de drum, structura localităților si structura arhitecturală a diferitelor clădiri, dotarea tehnică necesară pentru intervenție în cazul unor accidente sau defecțiuni apărute în timpul transportării deşeurilor.
(5) Personalul operativ care deservește mijloacele auto trebuie să fie instruit pentru efectuarea transportului în condiții de siguranță, să dețină toate documentele de însoțire si să nu abandoneze deșeurile pe traseu.
(6) Pentru deplasare se vor folosi traseele cele mai scurte, cu cel mai redus risc pentru sănătatea populației si a mediului, care au fost aprobate de autoritățile administrației publice locale și ADIS Gorj;
(7) Vehiculele vor fi întreţinute astfel încât să corespundă scopului propus, benele şi containerele vor fi spălate la cel mult două zile şi vor fi dezinfectate săptămânal în interior şi la exterior, conform normelor tehnice precizate de producător sau în actele normative în vigoare, numai în spaţiile care sunt dotate cu sisteme de colectare a apelor uzate provenite din spălare, separat de sistemul de canalizare al localităţii. Apele uzate provenite din spălatul autovehiculelor vor fi transportate la staţia de epurare a apelor uzate a localităţii, dacă nu există staţie de epurare proprie.
ART.29
(1) În situația în care, ca urmare a execuției unor lucrări planificate la infrastructura tehnico edilitară, este împiedicată utilizarea punctelor de colectare stabilite si/sau accesul autovehiculelor destinate transportului deşeurilor municipale si/sau al oricărui alt tip de deșeu, operatorul, pe baza notificării transmise de autoritatea administrației publice locale, trebuie să anunțe utilizatorii cu cel puțin 5 zile înainte despre situația intervenită, durata acesteia, punctele de colectare care se utilizează temporar în această perioadă si programul de colectare.
(2) Pe toată această perioadă operatorul are obligația să doteze punctele de colectare care urmează a fi folosite temporar de utilizatorii afectați cu recipiente suficiente si să reducă intervalul între două colectări succesive, dacă este cazul.
(3) În cazul apariției unor intemperii ce au ca efect întreruperea serviciului sau diminuarea cantităților contractate de la utilizatori, operatorul are obligația să anunțe această situație si să factureze numai cantitățile sau serviciile efectiv realizate.
ART.30
Operatorii economici producători de deșeuri, precum si operatorii economici specializați în conceperea si proiectarea activităților tehnologice ce pot genera deșeuri au următoarele obligații: 

 a) să adopte, încă de la faza de concepție si proiectare a unui produs, soluțiile si tehnologiile de eliminare sau de diminuare la minimum posibil a producerii deşeurilor; 
b) să ia măsurile necesare de reducere la minimum a cantităților de deșeuri rezultate din activitățile existente; 
c) să nu amestece deșeurile periculoase cu deșeuri nepericuloase; 
d) să nu genereze fenomene de poluare prin descărcări necontrolate de deșeuri în mediu; 
e) să ia măsurile necesare astfel încât eliminarea deşeurilor să se facă în condiții de respectare a reglementărilor privind protecția populației, a mediului si a prezentului regulament-cadru;
 f) să nu abandoneze deșeurile si să nu le depoziteze în locuri neautorizate;
 g) să separe deșeurile înainte de colectare, în vederea valorificării sau eliminării acestora.
ART.31
Operatorii care prestează activitatea de colectare si transport al deşeurilor municipale au  următoarele obligații minimale:
a) să dețină toate documentele necesare de însoțire a deşeurilor transportate, din care să rezulte proveniența deşeurilor/locul de încărcare, tipurile de deșeuri transportate, locul de destinație si, după caz, cantitatea de deșeuri transportate si codificarea acestora conform legii;
b) să folosească traseele cele mai scurte si/sau cu cel mai redus risc pentru sănătatea populației si a mediului si care au fost aprobate de autoritățile administrației publice locale;
c) să nu abandoneze deșeuri pe traseu si să le ridice în totalitate pe cele ale utilizatorilor sau cele existente pe traseul de colectare si transport, cu excepția celor periculoase care nu sunt înglobate în deșeurile municipale;
d) să informeze populaţia privind colectarea separată a deşeurilor, precum şi modalităţile de prevenire a generării deşeurilor. Informarea şi conştientizarea populaţiei se va realiza prin campanii de informare şi conştientizare, prin distribuţia de pliante, broşuri, afişe, prin activităţi educative, prin clipuri publicitare la radio şi televiziune.
SECŢIUNEA a II-a -Colectarea şi transportul deşeurilor provenite din locuinţe, generate de activităţi de reamenajare şi reabilitare interioară şi/sau exterioară a acestora

ART. 32

Deşeurile din construcţii provenite de la populaţie sunt deşeuri solide generate de activităţi de reamenajare şi reabilitare interioară şi/sau exterioară a locuinţelor proprietate individuală. În mod uzual, aceste deşeuri conţin beton, ceramică, cărămizi, ţigle, materiale pe bază de ghips, lemn, sticlă, materiale plastice, metale, materiale de izolaţie şi altele asemenea.
ART. 33

(1) Deşeurile din construcţii provenite de la populaţie se colectează prin grija deţinătorului şi sunt transportate de către operator în baza unui contract de prestări servicii la instalaţiile de concasare/sortare/valorificare sau la depozitele conforme, dacă acestea nu pot fi valorificate.

(2) Colectarea deşeurilor din construcţii se realizează numai în containere standardizate acoperite, fiind interzisă abandonarea/deversarea acestor deşeuri în recipientele sau containerele în care se depun deşeurile municipale.

(3) Transportul deşeurilor din construcţii provenite de la populaţie se realizează în containerele în care s-a realizat colectarea sau în mijloace de transport prevăzute cu sistem de acoperire a încărcăturii, pentru a nu avea loc degajarea prafului sau împrăştierea acestora în timpul transportului.

(4) În cazul deşeurilor din construcţii prin a căror manipulare se degajă praf se vor lua măsurile necesare de umectare, astfel încât cantitatea de praf degajată în aer să fie sub concentraţia admisă.
ART. 34

Eliminarea deşeurilor se face la depozitele conforme, în sectoarele stabilite pentru depozitarea deşeurilor din construcţii şi demolări, cu respectarea condiţiilor impuse de tehnologia de depozitare controlată.
ART. 35

(1) Deşeurile rezultate din construcţii, care conţin azbest, nu se amestecă cu celelalte deşeuri şi vor fi colectate separat, în aşa fel încât să nu se degajeze fibre din material; personalul care realizează această operaţie va purta echipament de protecţie, special, pentru lucrul cu azbestul.

(2) Containerele în care se colectează deşeurile periculoase din construcţii trebuie să fie prevăzute cu semne convenţionale distinctive utilizate pentru avertizare în cazul substanţelor otrăvitoare şi să fie inscripţionate cu avertizarea "PERICOL DE MOARTE".

ART. 36

Este interzisă abandonarea şi depozitarea deşeurilor din construcţii şi demolări pe domeniul public sau privat al autorităţii administraţiei publice locale.
SECŢIUNEA a III-a - Organizarea prelucrării, neutralizării şi valorificării materiale şi energetice a deşeurilor
ART. 37

(1) Indiferent de natura deşeurilor, acestea vor fi supuse unui proces de prelucrare, neutralizare şi valorificare materială şi energetică.

(2) Operatorii trebuie să îşi organizeze activitatea astfel încât să se asigure un grad cât mai mare de valorificare a deşeurilor.

(3) Metodele şi tehnologiile de valorificare a deşeurilor trebuie să respecte legislaţia în vigoare şi să fie în concordanţă cu planurile de gestionare a deşeurilor la nivel naţional și judeţean.
ART. 38

(1) Deşeurile biodegradabile colectate separat, inclusiv cele preponderent vegetale provenite din parcuri, grădini, curţi şi alte spaţii verzi vor fi transportate la staţia de compostare pentru obţinerea de compost, atunci când astfel de stații vor fi disponibile la nivelul județului Gorj, care trebuie să îndeplinească condiţiile de calitate pentru utilizarea sa în agricultură.

(2) Gazele de fermentare şi apele exfiltrate, rezultate din procesul de compostare, se captează şi se dirijează spre instalaţii adecvate de tratare şi neutralizare.

ART. 39

În cazul gospodăriilor individuale din mediul rural şi al celor din mediul urban se pot amenaja instalaţii proprii de neutralizare prin compostare în amenajări proprii, care nu poluează mediul şi nu produc disconfort, amplasate la cel puţin 10 m de locuinţe, în incinta gospodăriei.

ART. 40

Instalaţiile de incinerare a deşeurilor vor trebui să aibă autorizaţii de funcţionare conform legislaţiei în vigoare, asigurându-se monitorizarea emisiilor de gaze reziduale în atmosferă.

ART. 41

(1) În vederea predării deşeurilor municipale şi a celor asimilabile acestora la instalaţiile de incinerare în vederea neutralizării, operatorul trebuie să întocmească documentaţia necesară acceptării acestora în vederea tratării termice, în conformitate cu actele normative în vigoare.

(2) Operatorul trebuie să determine masa fiecărei categorii de deşeuri, conform clasificării prevăzute în actele normative în vigoare, înainte să se accepte recepţia deşeurilor în instalaţia de incinerare sau de coincinerare.

(3) Trebuie cunoscute:

  a) compoziţia fizică şi, în măsura posibilului, compoziţia chimică a deşeurilor;

  b) toate celelalte informaţii care permit să se aprecieze dacă sunt apte să suporte tratamentul de incinerare;

  c) riscurile inerente deşeurilor, substanţele cu care ele nu pot fi amestecate şi măsurile de precauţie ce trebuie luate în momentul manipulării lor.

ART. 42

Operatorul va defini în procedurile operaţionale proprii modul de prelucrare, neutralizare şi valorificare materială şi/sau energetică a deşeurilor, astfel încât cantitatea de deşeuri depozitate să fie minimă.
SECŢIUNEA a IV-a - Operarea/Administrarea staţiilor de transfer pentru 
deşeurile municipale

  
ART. 43

În vederea optimizării costurilor de transport se vor utiliza staţii de transfer al deşeurilor, cu sau fără sistem de compactare.

ART. 44

Proiectarea şi construirea staţiilor de transfer se realizează în concordanţa cu cerinţele din planurile de gestionare a deşeurilor.

ART. 45

Operarea staţiilor de transfer se va realiza de către operatori numai după obţinerea avizelor şi autorizaţiilor solicitate prin actele normative în vigoare.

ART. 46

Operatorii vor asigura transferul din staţiile de transfer către instalaţiile de tratare a deşeurilor municipale colectate separat, fără amestecarea acestora.

ART. 47

Transportul deşeurilor din zona de colectare la staţia de transfer se va face numai de către operatori licenţiaţi de A.N.R.S.C. pentru activitatea de colectare separată şi transport separat al deşeurilor municipale.

ART. 48

Stocarea temporară în staţiile de transfer a deşeurilor biodegradabile se face pentru maximum 24 ore.

  SECŢIUNEA a V-a - Sortarea deşeurilor municipale în staţiile de sortare
ART. 49

(1) Deşeurile de hârtie şi carton, de plastic şi metal colectate separat de la toţi producătorii de deşeuri pe teritoriul unităţii administrative-teritoriale se transportă către staţia de sortare numai de către operatorii licenţiaţi A.N.R.S.C. care au contracte de delegare a gestiunii încheiate cu ADIS Gorj.

(2) Sortarea se realizează pe tipuri de materiale, în funcţie de cerinţele de calitate solicitate de operatorii reciclatori.

(3) În situaţia în care transportul deşeurilor sortate de la staţia de sortare către instalaţiile de tratare, inclusiv reciclare, nu face obiectul unui contract de delegare, aceste servicii se asigură de către operatorii economici care au contracte de vânzare-cumpărare încheiate cu operatorul staţiei de sortare, în condiţiile legii.

ART. 50

(1) Deşeurile de sticlă colectate separat de la producătorii de deşeuri vor fi transportate de către operatorii de salubrizare la spaţiile de stocare temporară, special amenajate în incinta staţiilor de sortare sau a staţiilor de transfer.

(2) Operatorii staţiilor de tratare, respectiv ai staţiilor de transfer asigură predarea către operatorii reciclatori a deşeurilor de sticlă colectate separat.

ART. 51

Operatorii care asigură activitatea de sortare a deşeurilor au şi următoarele obligaţii specifice:

  a) să deţină spaţii special amenajate pentru stocarea temporară a deşeurilor ce urmează a fi sortate, în condiţiile prevăzute de legislaţia în vigoare;

  b) să asigure valorificarea întregii cantităţi de deşeuri sortate, evitând formarea de stocuri;

  c) să folosească, pentru sortarea deşeurilor, tehnologii şi instalaţii care îndeplinesc condiţiile legale privind funcţionarea acestora;

  d) să se îngrijească de eliminarea reziduurilor rezultate din procesul de sortare a deşeurilor.

ART. 52

Spaţiile în care se desfăşoară activitatea de sortare vor trebui să îndeplinească cel puţin următoarele condiţii:

  a) să dispună de o platformă betonată cu o suprafaţă suficientă pentru primirea deşeurilor şi pentru stocarea temporară, separată, a fiecărui tip de deşeu reciclabil;

  b) să fie prevăzute cu cântar electronic de cântărire a autovehiculelor, cu transmisia şi înregistrarea datelor la dispecer şi cu verificarea metrologică în termenul de valabilitate;

  c) să fie prevăzute cu un sistem de colectare a apelor uzate rezultate din apa pluvială sau din procesul tehnologic de sortare şi spălare;

  d) să aibă instalaţie de spălare şi dezinfectare;

  e) să fie prevăzute cu instalaţii de tratare a apelor uzate, conform normativelor în vigoare, sau să existe posibilitatea de transportare a acestora la staţiile de epurare a apelor uzate aparţinând localităţii;

  f) să fie prevăzute cu puncte de prelevare a probelor apelor uzate colectate;

  g) să existe posibilitatea de acces în fiecare zonă de stocare, fără a exista posibilitatea de contaminare reciprocă a diferitelor tipuri de deşeuri;

  h) să existe grupuri sanitare şi vestiare conform normativelor în vigoare;

  i) să fie dotate cu instalaţie de iluminat corespunzătoare care să asigure o luminanţă necesară asigurării activităţii în orice perioadă a zilei;

  j) să fie prevăzute cu instalaţii de detecţie şi de stins incendiul;

  k) să fie prevăzute cu instalaţii de presare şi balotare pentru diferite tipuri de materiale reciclabile.
SECŢIUNEA a VI-a - Organizarea tratării mecano-biologice a deşeurilor municipale

ART. 53
(1) În cadrul staţiei de tratare mecano-biologică se primesc, în vederea tratării prin procedee mecanice şi biologice, numai fracţia umedă din deşeurile municipale (deşeuri reziduale colectate în amestec cu deşeuri biodegradabile). Nu sunt acceptate la tratare deşeurile reciclabile colectate separat şi deşeurile periculoase.

(2) Biodeşeurile colectate separat sunt acceptate la staţiile de tratare mecano-biologică numai dacă acestea sunt dotate cu celule special amenajate pentru producerea de compost.

ART. 54
(1) Instalaţiile de tratare mecanică se operează astfel încât să se separe mecanic componenta biodegradabilă din deşeurile municipale de materialele care nu pot fi tratate biologic sau care se descompun greu, inclusiv de metalele feroase şi neferoase cu potenţial de valorificare.

(2) Deşeurile reciclabile care sunt recuperate în urma procesului de separare vor fi colectate, stocate temporar şi transportate spre instalaţiile de valorificare.

(3) Pregătirea pentru omogenizare a componentei biodegradabile se face prin mărunţire.

ART. 55
Instalaţiile de tratare biologică se operează astfel încât din componenta biodegradabilă să se obţină compost şi/sau o fracţie biostabilizată ce poate fi utilizată ca material de umplere ori transportată la depozitul conform.

ART. 56
Fracţia biostabilizată rezultată din procesul de tratare biologică poate fi pregătită prin procedee ulterioare de tratare mecanică în combustibil alternativ cu potenţial de valorificare energetică, în industria cimentului sau în cadrul incineratoarelor de deşeuri.

  
ART. 57
Biogazul rezultat din procesele de tratare biologică se captează şi se dirijează spre instalaţii adecvate de tratare şi neutralizare.

ART. 58
Apele uzate rezultate din procesele de tratare biologică sunt colectate şi gestionate conform prevederilor din autorizaţiile de gospodărire a apelor.

ART. 59
Pentru protecţia şi prevenirea poluării solului, toate suprafeţele din cadrul staţiei de tratare mecano-biologică trebuie să fie betonate.

ART. 60
(1) Operatorul staţiei de tratare mecano-biologică are obligaţia de a monitoriza următorii parametri:

  a) cantitatea şi tipul de deşeuri intrate în staţie; cantitatea de deşeuri şi datele de identificare ale vehiculului vor fi notate într-un registru de evidenţă;

  b) tipul şi cantităţile de deşeuri reciclabile generate pe amplasament;

  c) cantitatea şi calitatea deşeurilor stabilizate din punct de vedere biologic;

  d) cantitatea deşeurilor reziduale, transportate pentru eliminare la depozit.

(2) Operatorii staţiilor de tratare mecano-biologică vor defini în procedurile operaţionale proprii modul de valorificare a deşeurilor/materialelor rezultate, astfel încât cantitatea de deşeuri reziduale trimisă la depozit să fie minimă.
  SECŢIUNEA a VII-a - Administrarea depozitelor de deşeuri şi/sau a instalaţiilor de eliminare a deşeurilor municipale
  
ART. 61
(1) Depozitarea deşeurilor municipale este permisă numai în depozite amenajate conform legislaţiei şi normelor tehnice în vigoare şi numai după obţinerea acordurilor, avizelor şi autorizaţiilor prevăzute de legislaţie.

(2) Amplasarea şi înfiinţarea unui depozit de deşeuri, precum şi a altor instalaţii de eliminare se fac ţinând seama de prevederile Strategiei naţionale de gestionare a deşeurilor şi ale Planului naţional de gestionare a deşeurilor, precum şi de planurile de gestionare a deşeurilor la judeţean, cu luarea în considerare a oricărei modificări sau completări ulterioare.

ART. 62
  Depozitele zonale de deşeuri trebuie să deservească cel puţin 150.000 de locuitori, la construirea acestora avându-se la bază abordarea regională a gestiunii deşeurilor.
ART. 63
  Depozitele de deşeuri, precum şi alte instalaţii de eliminare se înfiinţează sub controlul, conducerea sau coordonarea autorităţilor administraţiei publice ale unităţilor administrativ-teritoriale ori asociaţiilor de dezvoltare intercomunitară. Consiliile locale, consiliile judeţen precum şi ADIS Gorj iau măsurile necesare pentru construirea acestor instalaţii numai pe terenurile aparţinând domeniului public sau privat al unităţilor administrativ-teritoriale.

  
ART. 64
Depozitele de deşeuri şi instalaţiile de eliminare a deşeurilor trebuie înfiinţate, proiectate, construite şi administrate astfel încât să se realizeze condiţii de împiedicare a eliminării şi diseminării poluanţilor în mediul natural: sol, ape de suprafaţă, ape subterane, aer sau în mediul urban.

ART. 65
La înfiinţarea depozitelor de deşeuri se va ţine cont de:

  a) distanţele de la perimetrul depozitului de deşeuri la zonele de locuit şi de agrement, cursuri de apă, ape stătătoare şi la alte zone rurale sau urbane;

  b) existenţa unor ape subterane, de coastă sau zone naturale protejate în regiune;

  c) condiţiile geologice şi hidrogeologice din zona respectivă;

  d) riscul producerii de inundaţii, tasări, alunecări de teren sau avalanşe;

  e) protecţia naturii şi a patrimoniului cultural din regiune.

  
ART. 65
  La proiectarea şi realizarea depozitului de deşeuri se vor avea în vedere condiţiile meteorologice, luându-se măsurile adecvate pentru:

  a) controlul apei provenite din precipitaţii care intră pe teritoriul depozitului;

  b) evitarea pătrunderii apei de suprafaţă şi/sau a apelor subterane în deşeurile depozitate;

  c) colectarea apei contaminate şi a levigatului, dacă în urma unei evaluări bazate pe analizarea amplasamentului depozitului şi a deşeurilor care urmează să fie depozitate se stabileşte că acestea prezintă un pericol potenţial pentru mediu;

  d) tratarea apei contaminate şi a levigatului colectat din depozit conform standardelor adecvate necesare pentru evacuarea acestora. Această prevedere nu se aplică depozitelor pentru deşeuri inerte.

  
ART. 66
  La depozitare vor fi îndeplinite următoarele condiţii:

  a) prevederea şi respectarea metodelor şi tehnicilor adecvate de acoperire şi asigurare a deşeurilor; acoperirea şi asigurarea se fac zilnic;

  b) în cursul operaţiunilor de depozitare, autovehiculele de transport al deşeurilor vor circula numai pe drumurile amenajate interioare ale depozitului. Dacă accesul autovehiculelor de transport pe suprafaţa deşeurilor nu poate fi evitat în mod temporar, se asigură condiţii de spălare şi dezinfectare a exteriorului autovehiculelor la ieşirea din depozit;

  c) pe perioada exploatării depozitului se aplică măsuri de combatere a insectelor şi rozătoarelor prin dezinsecţie şi deratizare;

  d) organizarea depozitului va asigura protecţia sănătăţii populaţiei în general, protecţia sănătăţii personalului şi protecţia mediului; se acordă atenţie deosebită împrejmuirii şi perdelelor de protecţie.

  
ART. 67
  Depozitarea deşeurilor se face exclusiv în depozitele amplasate, construite, exploatate şi monitorizate, conform prevederilor O.G. nr.2/2021 şi a celorlalte acte în vigoare, subsecvente acesteia.

ART. 68
Depozitul de deşeuri poate fi administrat numai după autorizare, conform legislaţiei în vigoare.

ART. 69
Administrarea şi exploatarea depozitului se realizează numai de operatori licenţiaţi de A.N.R.S.C.

  
ART. 70
(1) Protejarea solului, a apelor subterane şi a apei de suprafaţă pe perioada exploatării se realizează prin combinarea unei bariere geologice cu o impermeabilizare a bazei rampei, iar pe perioada postînchiderii se realizează prin combinarea unei bariere geologice şi cu o impermeabilizare la suprafaţă.

(2) Bariera geologică trebuie să aibă o capacitate de atenuare suficientă pentru a preveni riscul potenţial pe care depozitul îl poate prezenta pentru sol şi pentru apele subterane.

(3) Sistemul de colectare a levigatului şi de etanşeizare trebuie să garanteze faptul că acumularea de levigat de la baza rampei de gunoi este menţinută la nivelul minim posibil.

ART. 71
(1) În depozitele de deşeuri, mai ales în acelea în care fracţiunea organică este mare, se va acorda o atenţie deosebită controlului asupra gazelor formate în depozit, luându-se măsurile necesare pentru a controla acumularea şi migrarea gazelor generate.

(2) Gazul generat în depozit trebuie colectat pentru a fi tratat şi apoi utilizat. Când gazul colectat nu poate fi utilizat pentru a produce energie, acesta trebuie ars.

(3) Operaţiile de colectare, tratare şi utilizare a gazelor generate în depozitele de deşeuri se efectuează astfel încât să minimizeze efectele negative sau deteriorarea mediului şi riscul pentru sănătatea umană.

  
ART. 72
(1) În depozitele de deşeuri periculoase este permisă numai depozitarea deşeurilor periculoase ce îndeplinesc criteriile prevăzute la pct. 2 din anexa nr. 2. 
(2) În depozitele de deşeuri nepericuloase este permisă depozitarea următoarelor deşeuri:
  a) deşeuri municipale, în conformitate cu alin. (6);

  b) deşeuri nepericuloase de orice altă origine, care satisfac criteriile de acceptare a deşeurilor la depozitul pentru deşeuri nepericuloase prevăzute la pct. 2 din anexa nr. 2 a OG nr.2/2021;

  c) deşeuri periculoase stabile, nereactive, cum sunt cele solidificate, vitrificate, care la levigare au o comportare echivalentă cu a celor prevăzute la lit. b) şi care îndeplinesc criteriile relevante de acceptare prevăzute la pct. 2 din anexa nr. 2 a OG nr.2/2021; aceste deşeuri periculoase nu se depozitează în amestec cu deşeurile biodegradabile nepericuloase.
(3) În depozitele de deşeuri inerte este permisă numai depozitarea deşeurilor inerte.
(4) Se interzice operatorilor depozitelor de deşeuri amestecarea deşeurilor în scopul de a satisface criteriile de acceptare la o anumită clasă de depozite.

5) Autoritatea administraţiei publice centrale pentru protecţia mediului adoptă măsurile necesare astfel încât, până în anul 2035, cantitatea totală, exprimată în tone, a deşeurilor municipale eliminate anual prin depozitare să fie redusă la 10% sau mai puţin din totalul deşeurilor municipale generate.
(6) Depozitarea deşeurilor, conform prevederilor alin. (1) şi (2), este permisă numai dacă deşeurile sunt supuse în prealabil unor operaţii de tratare fezabile tehnic şi care contribuie la îndeplinirea obiectivelor stabilite în prezenta ordonanţă.

(7) Prevederile alin. (6) nu se aplică în cazul deşeurilor inerte pentru care tratarea nu este posibilă din punct de vedere tehnic şi nici oricăror alte deşeuri pentru care tratarea nu contribuie la îndeplinirea obiectivelor OG nr.2/2021, după cum este stabilit la art. 1 din aceasta, prin reducerea cantităţii de deşeuri sau a pericolelor pe care le prezintă pentru mediu sau sănătatea umană.

(8) Criteriile care trebuie îndeplinite de deşeuri pentru a fi acceptate la depozitare pe fiecare clasă de depozit sunt stabilite prin Decizia 2003/33/CE a Consiliului din 19 decembrie 2002 de stabilire a unor criterii şi proceduri de admitere a deşeurilor în depozitele de deşeuri, în conformitate cu articolul 16 şi cu anexa II la Directiva 1999/31/CE, şi prevăzute la pct. 2 din anexa nr. 2 din OG nr.2/2021.

(9) Agenţia judeţeană pentru protecţia mediului stabileşte prin actele de reglementare măsurile necesare pentru punerea în aplicare a prevederilor alin. (6), astfel încât să fie atinse obiectivele prevăzute de dispoziţiile naţionale de transpunere a art. 11 din Directiva 2008/98/CE privind deşeurile şi de abrogare a anumitor directive, în special în ceea ce priveşte ierarhia deşeurilor şi intensificarea pregătirii pentru reutilizare şi a reciclării.
ART. 73
(1) Pentru a putea fi depozitate, deşeurile trebuie să îndeplinească condiţiile necesare acceptării acestora în depozitele autorizate. Condiţiile de acceptare se stabilesc de operatorul care administrează depozitul, în conformitate cu dispoziţiile actelor normative în vigoare.

(2) Operatorii care administrează depozitele de deşeuri trebuie să stabilească criteriile de acceptare a deşeurilor într-o anumită categorie de depozit pe baza analizei:

  a) măsurilor necesare pentru protecţia mediului şi în special a apelor subterane şi a apelor de suprafaţă;

  b) asigurării funcţionării sistemelor de protecţie a mediului, în special cele de impermeabilizare şi de tratare a levigatului;

  c) protejării proceselor avute în vedere pentru stabilizarea deşeurilor în interiorul rampei;

  d) protecţiei împotriva pericolelor pentru sănătatea umană.

(3) Criteriile de acceptabilitate bazate pe proprietăţile deşeurilor trebuie să cuprindă:

  a) cerinţe referitoare la cunoaşterea compoziţiei;

  b) limitări ale conţinutului în materie organică al deşeurilor;

  c) cerinţe sau limitări privind gradul de biodegradabilitate a deşeurilor organice;

  d) limitări ale cantităţii de componenţi specificaţi, posibil dăunători/periculoşi;

  e) limitări ale nivelului potenţial şi estimat al levigatului în cazul anumitor componenţi, posibil dăunători/periculoşi;

  f) proprietăţi ecotoxicologice ale deşeurilor şi ale levigatului rezultat.

ART. 74
Cheltuielile cu deschiderea, exploatarea, precum şi cele estimate pentru închidere şi operaţiile postînchidere şi postmonitorizare pentru o perioadă de minimum 30 de ani sunt acoperite de tariful practicat de operator pentru depozitarea tipurilor de deşeuri autorizate a fi depozitate.

  
ART. 75
Pentru exploatarea depozitelor de deşeuri operatorul care asigură activitatea de administrare a depozitului trebuie să aibă documente relevante din care să rezulte:

  a) categoria depozitului de deşeuri;

  b) lista tipurilor definite şi cantitatea totală de deşeuri autorizată spre depunere în depozitul de deşeuri;

  c) gradul de pregătire a depozitului, pentru operaţiile de depozitare a deşeurilor şi pentru procedurile de supraveghere şi control, inclusiv planurile pentru situaţii neprevăzute, precum şi cerinţele temporare pentru închidere şi operaţiile postînchidere;

  d) obligaţia operatorului de a informa cel puţin trimestrial autorităţile competente cu privire la:

  1. tipurile şi cantităţile de deşeuri depozitate;

  2. rezultatele programului de monitorizare;

  3. toate rezultatele procedurilor de supraveghere din care să rezulte respectarea condiţiilor impuse şi modul de comportare a diferitelor deşeuri în depozite;

  e) controlul de calitate al operaţiilor analitice ale procedurilor de supraveghere şi control şi/sau al analizelor menţionate obligatorii efectuate în laboratoarele de specialitate.

ART. 76
(1) Operatorul care asigură operarea depozitului trebuie să aibă şi să întocmească o documentaţie specifică urmăririi stării şi comportării depozitului în funcţie de factorii de mediu şi de deşeurile depozitate.

(2) Probele prelevate pentru determinarea unor indicatori, în vederea definirii nivelului de afectare a calităţii factorilor de mediu, vor fi analizate de laboratoare acreditate conform legii.

(3) Din punctul de vedere al deşeurilor intrate în depozit se vor consemna în rapoartele operative zilnice următoarele:

  a) cantităţile de deşeuri intrate în depozit pe tipuri de deşeu;

  b) compoziţia deşeurilor intrate în depozit;

  c) provenienţa deşeurilor;

  d) data şi ora fiecărui transport;

  e) locul de depozitare în cadrul depozitului.

(4) Operatorul care administrează depozitul trebuie să:

  a) accepte introducerea în depozit numai a deşeurilor permise, menţionate în autorizaţie, şi să respecte tehnologia de depozitare aprobată de autoritatea care a avizat înfiinţarea depozitului;

  b) supravegheze permanent modul de depozitare a deşeurilor sub aspectul stabilităţii şi etanşeităţii şi să efectueze măsurătorile necesare stabilite în prezentul regulament-cadru şi în autorizaţie, pentru exploatarea în condiţii de siguranţă a depozitului;

  c) exploateze la parametrii proiectaţi instalaţiile de depoluare cu care sunt dotate şi să se doteze cu instalaţii pentru depoluare, acolo unde acestea lipsesc;

  d) execute controlul şi monitorizarea emisiilor şi imisiilor de poluanţi, prin laboratorul propriu sau în colaborare cu alte laboratoare atestate;

  e) nu permită accesul în incinta depozitului a persoanelor neautorizate.

ART. 77
(1) În vederea depozitării deşeurilor la depozitele autorizate, operatorul care prestează activitatea de transport a deşeurilor trebuie să aibă documentele necesare din care să reiasă că deşeurile respective pot fi acceptate pentru depozitare în conformitate cu condiţiile stabilite de operatorul care administrează depozitul de deşeuri şi că deşeurile respective îndeplinesc criteriile de acceptare stabilite în prezentul regulament-cadru şi în actele cu caracter normativ în vigoare.

(2) Se interzice amestecarea deşeurilor în scopul de a satisface criteriile de acceptare la o anumită clasă de depozitare.
CAPITOLUL III
Drepturi si obligații
SECŢIUNEA I - Drepturile si obligațiile operatorilor serviciului de salubrizare
ART.78
(1) Operatorii serviciului de salubrizare vor acționa pentru implicarea deținătorilor de deșeuri în gestionarea eficientă a acestora si transformarea treptată a producătorilor de deșeuri în "operatori activi de mediu", cel puțin la nivelul habitatului propriu.
(2) Autoritățile administrației publice locale au obligația să înființeze sistemele de colectare separată si să se implice în instruirea populației privind condițiile de mediu, impactul deşeurilor asupra mediului, inclusiv a elevilor din toate unitățile de învățământ pe care le gestionează.
(3) Operatorii vor asigura condițiile materiale pentru realizarea colectării separate, în punctele de colectare selectivă ofertate, în paralel cu informarea si conștientizarea utilizatorilor cu privire a tipurile de deșeuri care se depun în recipientele de colectare.
ART.79
Operatorii serviciului de salubrizare au următoarele drepturi:
a) să încaseze contravaloarea serviciului de salubrizare contractat, corespunzător tarifului ofertat sau aprobat de autoritățile administrației publice locale/ADIS Gorj, determinat în conformitate cu normele metodologice elaborate si aprobate de A.N.R.S.C.;
b) să asigure echilibrul contractual pe durata contractului de delegare a gestiunii;
c) să solicite ajustarea tarifului în raport cu evoluția generală a prețurilor si tarifelor din economie, conform nomelor metodologice în vigoare aprobate de ANRSC;
d) să propună modificarea tarifului aprobat în situațiile de schimbare semnificativă a echilibrului contractual, conform nomelor metodologice în vigoare aprobate de ANRSC;
e) să aibă exclusivitatea prestării serviciului de salubrizare pentru toți utilizatorii din raza unității administrativ-teritoriale pentru care are contract de delegare a gestiunii;
f) să aplice la facturare tarifele ofertate sau aprobate de autoritatea administrației publice locale/ADIS Gorj;
g) să suspende sau să limiteze prestarea serviciului, ulterior pronunţării unei hotărâri definitive a instanţelor de judecată competente, doar la acei utilizatori finali care nu și-au achitat contravaloarea serviciilor prestate;
h) să solicite recuperarea debitelor în instanță.
ART.80
Operatorii serviciilor de salubrizare au următoarele obligații:
a) să țină gestiunea separată pentru fiecare activitate în parte, pentru a se putea stabili ajustarea tarifelor în justă concordanță cu cheltuielile efectuate;
b) să asigure prestarea serviciului de salubrizare, conform prevederilor contractuale si cu respectarea prezentului regulament cadru, prescripțiilor, normelor si normativelor tehnice în vigoare;
c) să plătească despăgubiri persoanelor fizice sau juridice pentru prejudiciile provocate din culpă, inclusiv pentru restricțiile impuse deținătorilor de terenuri aflate în perimetrul zonelor de protecție instituite, conform prevederilor legale;
d) să plătească despăgubiri pentru întreruperea nejustificată a prestării serviciului si să acorde bonificații procentuale din valoarea facturii utilizatorilor în cazul prestării serviciului sub parametrii de calitate si cantitate prevăzuți în contractele de prestare;
e) să furnizeze autorității administrației publice locale și ADIS Gorj, respectiv A.N.R.S.C., informațiile solicitate si să asigure accesul la documentele si documentațiile pe baza cărora prestează serviciul de  salubrizare, în condițiile legii;
f) să încheie contracte de asigurare pentru pagube aduse la infrastructura exploatată în desfășurarea activităților;
g) să dețină toate avizele, acordurile, autorizațiile si licențele necesare prestării activităților specifice serviciului de salubrizare, prevăzute de legislația în vigoare;
h) să respecte angajamentele față de utilizatori luate prin contractele de prestare a serviciului de salubrizare;
i) să presteze serviciul de salubrizare la toți utilizatorii din raza unității administrativ-teritoriale pentru care are contract de delegare a gestiunii, să colecteze întreaga cantitate de deșeuri municipale si să lase în stare de curățenie spațiul destinat depozitării recipientelor de colectare si domeniul public;
j) să doteze punctele de colectare cu recipiente si/sau containere în cantități suficiente, cu respectarea normelor în vigoare;  
k) să țină la zi, împreună cu autoritățile administrației publice și ADIS Gorj, evidența tuturor utilizatorilor cu si fără contracte de prestări servicii în vederea decontării prestației direct din bugetul local pe baza taxelor locale instituite în acest sens;
l) să respecte indicatorii de performanță, stabiliți prin prin contractul de delegare a gestiunii, și să îmbunătățească în mod continuu calitatea serviciilor prestate;
m) să aplice metode performante de management, care să conducă la reducerea costurilor specifice de operare;
n) să doteze utilizatorii cu mijloacele necesare colectării separate, în condițiile stabilite de prezentul regulament și prin contractul de delegare a gestiunii;
o) să verifice starea tehnică a recipientelor de colectare si să le înlocuiască pe cele care prezintă defecțiuni sau neetanșeități în maximum 24 de ore de la sesizare;
p) să înființeze activitatea de dispecerat si de înregistrare a reclamațiilor, având un program de funcționare permanent;
q) să înregistreze toate reclamațiile si sesizările utilizatorilor într-un registru si să ia măsurile de rezolvare ce se impun. În registru se vor consemna numele si prenumele persoanei care a reclamat si ale celei care a primit reclamația, adresa reclamantului, data si ora reclamației, data si ora  rezolvării, numărul de ordine al reclamației care va fi comunicat petentului. La sesizările scrise operatorul are obligația să răspundă în termen de maximum 30 de zile de la înregistrarea acestora;
r) să țină evidența gestiunii deşeurilor si să raporteze periodic autorităților competente situația conform reglementărilor în vigoare
SECŢIUNEA a II-a  Drepturile si obligațiile utilizatorilor
ART.81
(1) Au calitatea de utilizatori beneficiarii individuali sau colectivi, direcți ori indirecți ai serviciului de salubrizare.
(2) Dreptul, fără discriminare, de acces la serviciul de salubrizare, de utilizare a acestuia, precum si la informațiile publice este garantat tuturor utilizatorilor.
ART.82
Utilizatorii au următoarele drepturi:
a) să utilizeze, liber si nediscriminatoriu, serviciul de salubrizare, în condițiile contractului/contractului-cadru de prestare;
b) să solicite si să primească, în condițiile legii si ale contractelor de prestare, despăgubiri sau compensații pentru daunele provocate lor de către operatori prin nerespectarea obligațiilor contractuale asumate ori prin prestarea unor servicii inferioare, calitativ si cantitativ, parametrilor tehnici stabiliți prin contract sau prin normele tehnice în vigoare;
c) să sesizeze autorităților administrației publice locale și ADIS Gorj, orice deficiențe constatate în sfera serviciului de salubrizare si să facă propuneri vizând înlăturarea acestora, îmbunătățirea activității si creșterea calității serviciului;
d) să se asocieze în organizații neguvernamentale pentru apărarea, promovarea si susținerea intereselor proprii;
e) să primească si să utilizeze informații privind serviciul de salubrizare, despre deciziile luate în legătură cu acest serviciu de către autoritățile administrației publice locale, A.N.R.S.C. sau operator, după caz;
f) să fie consultați, direct sau prin intermediul unor organizații neguvernamentale reprezentative, în procesul de elaborare si adoptare a deciziilor, strategiilor si reglementărilor privind activitățile din sectorul serviciului de salubrizare;
g) să se adreseze, individual ori colectiv, prin intermediul unor asociații reprezentative, autorităților administrației publice locale sau centrale ori instanțelor judecătorești, în vederea prevenirii sau reparării unui prejudiciu direct ori indirect.
h) să li se presteze serviciul de salubrizare în condițiile prezentului regulament, al celorlalte acte normative în vigoare, la nivelurile stabilite în contract;
i) să conteste facturile când constată încălcarea prevederilor contractuale;
j) să primească răspuns în maximum 30 de zile la sesizările adresate operatorului sau autorităților administrației publice locale si centrale cu privire la neîndeplinirea unor condiții contractuale;
k) să fie dotați de operator, în condițiile prezentului regulament și ale contractului de delegare, cu recipiente de colectare adecvate mijloacelor de încărcare si de transport ale acestora;
l) utilizatorilor le este garantat dreptul de acces la serviciile de salubrizare si de utilizare a acestora.
ART.83
Utilizatorii au următoarele obligații:
a) să respecte prevederile prezentului regulament si clauzele contractului de prestare a serviciului de salubrizare;
b) să achite taxa de salubrizare aprobată de autoritatea  administrației publice locale; 

c) să asigure accesul utilajelor de colectare a deşeurilor la punctele de colectare;
d) să execute operațiunea de colectare separata / selectiva în recipientele cu care sunt dotate punctele de colectare, în conformitate cu sistemul de colectare stabilit de autoritățile administrației publice locale. 
e) să aplice măsuri privind deratizarea si dezinsecția, stabilite de autoritatea locală si de direcția de sănătate publică teritorială;
f) să accepte limitarea temporară a prestării serviciului ca urmare a execuției unor lucrări prevăzute în programele de reabilitare, extindere si modernizare a infrastructurii tehnico-edilitare;
g) să respecte normele de igienă si sănătate publică stabilite prin actele normative în vigoare;
h) să încheie contracte pentru prestarea unei activități a serviciului de salubrizare numai cu operatorul căruia ADIS Gorj locale i-a atribuit, în gestiune directă sau în gestiune delegată, activitatea respectivă;
i) să mențină în stare de curățenie spațiile în care se face colectarea, precum si recipientele în care se depozitează deșeurile municipale în vederea colectării;
j) să execute operațiunea de deversare/abandonare a deşeurilor în recipientele de colectare în condiții de maximă siguranță din punctul de vedere al sănătății populației si al protecției mediului, astfel încât să nu producă poluare fonică, miros neplăcut si răspândirea de deșeuri;
l) să nu introducă în recipientele de colectare deșeuri din categoria celor cu regim special (periculoase, toxice, explozive), animaliere, provenite din construcții, din toaletarea pomilor sau curățarea si întreținerea spațiilor verzi ori provenite din diverse procese tehnologice care fac obiectul unor tratamente speciale, autorizate de direcțiile sanitare veterinare sau de autoritățile de mediu;
m) să asigure curățenia incintelor proprii, precum si a zonelor cuprinse între imobil si domeniul public (până la limita de proprietate); autoritățile administrației publice locale se vor îngriji de salubrizarea spațiilor aflate în proprietatea publică sau privată a lor;
n) să asigure curățenia locurilor de parcare pe care le au în folosință din domeniul public, dacă este cazul, si să nu efectueze reparații care pot produce scurgerea uleiurilor, carburanților si lubrifianților sau de lichide rezultate din spălarea autovehiculelor;
o) să nu arunce deșeuri si obiecte de uz casnic pe străzi, în parcuri, pe terenuri virane sau în locuri publice;
p) să depună hârtiile si resturile mărunte de ambalaje care se produc cu ocazia utilizării mijloacelor de transport si a activității desfășurate pe străzile localității în coșurile de hârtii amplasate de operator de-a lungul străzilor si în alte asemenea locuri;
q) să mențină curățenia pe trotuare, pe partea carosabilă a străzii sau a drumului, pe porțiunea din dreptul condominiului, gospodăriei si a locurilor de parcare pe care le folosesc;
r) să îndepărteze zăpada si gheața de pe trotuarele din dreptul imobilelor în care locuiesc;
s) să păstreze curățenia pe arterele de circulație, în piețe, târguri si oboare, în parcuri, locuri de joacă pentru copii si în alte locuri publice.
CAPITOLUL  IV
Determinarea cantităților si volumului de lucrări prestate
ART.84

(1) Utilizatorii casnici vor plăti serviciul prin taxă de Salubrizare, instituite de către unitatea administrativ teritorială aferentă. Taxele de salubrizare vor fi calculate în conformitate cu prevederile legale în vigoare, pe baza indicilor de generare la nivel de comunitate.
(2) Pentru deșeurile provenite de la utilizatorii non-casnici, cantitățile de deșeuri colectate vor fi menționate în contractele de prestări-servicii încheiate între operator și utilizatori.
CAPITOLUL V 
Indicatori de performanță și de evaluare ai serviciului de salubrizare
ART. 85
(1) ADIS Gorj stabilește și aprobă valorile indicatorilor de performanță ai serviciului de salubrizare.

(2) Indicatorii de performanță ai serviciului de salubrizare sunt cei prevăzuți în Anexa nr. 1 la prezentul Regulament de salubrizare și sunt împărțiți în două categorii:

a) indicatori de performanță aferenți activității de colectare și transport a deșeurilor;

b) indicatori de perfomanță aferenți operării instalațiilor de tratare a deșeurilor (stațiile de sortare, stațiile de compostare, instalații de tratare mecano-biologică funcționale).
(3) ADIS Gorj monitorizează realizarea de către operatori a indicatorilor de performanță ai serviciului, a clauzelor contractuale și respectarea legislației în vigoare referitoare la serviciul de salubrizare.

(4) ADIS Gorj aplică penalități contractuale operatorilor serviciului de salubrizare în cazul în care acesta nu prestează serviciul la parametrii de eficiență și calitate la care s-a obligat ori nu respecta indicatorii de performanță ai serviciului.

ART. 86
(1)Indicatorii de performanță stabilesc condițiile ce trebuie respectate de operatori pentru asigurarea serviciului de salubrizare a localităților.

(2) Realizarea indicatorilor de performanță asigură condițiile pe care trebuie să le îndeplinească serviciul de salubrizare, avându-se în vedere:

a) continuitatea din punct de vedere cantitativ și calitativ;

b) prestarea serviciului pentru toți utilizatorii din aria sa de responsabilitate;

c) adaptarea permanentă la cerințele utilizatorilor;

d) excluderea oricărei discriminari privind accesul la serviciile de salubrizare;

e) respectarea reglementărilor specifice din domeniul protecției mediului și al sănătații populației;

f)  implementarea unor sisteme de management al calității, al mediului și al sănătății și securității muncii.

g) îndeplinirea țintelor asumate de România privind depozitarea deșeurilor, protecția mediului și pachetul economiei circulare.

ART. 87
a)Indicatorii de performanță pentru serviciul de salubrizare se referă la:

•
contractarea serviciului de salubrizare;

•
îndeplinirea prevederilor din contract cu privire la calitatea serviciilor efectuate

•
menținerea unor relații echitabile între operator și utilizator prin rezolvarea rapidă și obiectivă a problemelor, cu respectarea drepturilor și obligațiilor care revin fiecărei părți

b) eficiența în gestionarea contractelor;

c) performanța tehnică a serviciului - indicatori tehnici generali și indicatori tehnici referitori la ținte;

d) soluționarea în timp util a reclamațiilor și sesizărilor utilizatorilor referitoare la serviciile de salubrizare.

e) colectarea separată a tipurilor de deșeuri municipale, reciclarea și valorificarea energetică, precum și devierea de la depozitare a deșeurilor biodegradabile.

f) prestarea de servicii conexe serviciului de salubrizare – informare, consultanță.

g) atingerea țintelor privind gestionarea deșeurilor

ART. 88
În vederea urmăririi respectării indicatorilor de performanță, operatorii de salubrizare trebuie să asigure:

a) gestiunea serviciului de salubrizare conform prevederilor contractuale;

b) gradul asigurării colectarii separate a deșeurilor de la populație;

c) gradul asigurării cu recipienți de precolectare a utilizatorilor;

d) evidență clară și corectă a utilizatorilor;

e) înregistrarea activităților privind măsurarea prestațiilor, facturarea și încasarea contravalorii serviciilor efectuate;

f) înregistrarea reclamațiilor și sesizărilor utilizatorilor și modul de soluționare a acestora.

ART. 89
În conformitate cu competențele și atribuțiile legale ce le revin, autoritățile administrației publice centrale și locale, precum și A.N.R.S.C., au acces neîngrădit la informații necesare stabilirii:

a) modului de aplicare a legislației și a normelor emise de A.N.R.S.C.;

b) modului de respectare și îndeplinire a obligațiilor contractuale asumate;

c) calității și eficienței serviciilor prestate la nivelul indicatorilor de performanță stabiliți în contractele de delegare a gestiunii;

d) modului de administrare, exploatare, conservare și menținere în funcțiune, dezvoltare și/sau modernizare a sistemelor publice din infrastructura edilitar-urbană încredințată prin contractele de delegare a gestiunii;

e) modului de formare și stabilire a tarifelor pentru serviciul de salubrizare;

f) respectării parametrilor ceruți prin prescripțiile tehnice și a normelor metodologice.

ART. 90
Indicatorii de performanță și de evaluare ai serviciului de salubrizare sunt cuantificați cantitativ, adaptați la specificul localităților și sunt prevăzuți în Anexa nr. 1 a prezentului Regulament.

ART. 91
Indicatorii de performanță din anexa la prezentul regulament au caracter minimal și pot fi suplimentați conform prevederilor legale.
CAPITOLUL VI
Sancțiuni și contravenții
ART.92
(1) Constituie contravenţii şi se sancţionează cu amendă de la 30.000 lei la 50.000 lei următoarele fapte:  a) prestarea de către operator a uneia dintre activităţile reglementate de prezentul regulament fără contract de delegare a gestiunii;

b) atribuirea de către autoritatea administraţiei publice locale/asociaţia de dezvoltare intercomunitară a contractelor de delegare a gestiunii pentru activităţile de salubrizare a localităţilor fără respectarea procedurilor legale în vigoare specifice fiecărui tip de contract;

c) încheierea de către primar a contractelor de delegare a gestiunii pentru una dintre activităţile de salubrizare a localităţilor cu un operator care nu deţine licenţă;

(2) Constituie contravenţie şi se sancţionează cu amendă de la 10.000 lei la 30.000 lei neurmărirea de către primar a întocmirii proiectului de regulament şi a caietului de sarcini propriu al serviciului.

(3) Constituie contravenţie şi se sancţionează cu amendă de la 5.000 lei la 15.000 lei nerespectarea de către autorităţile administraţiei publice locale a obligaţiei de a institui taxe de salubrizare pentru utilizatorii care refuză încheierea contractelor de prestări servicii cu operatorii de salubrizare.

(4) Constituie contravenţie şi se sancţionează cu amendă de la 1.500 lei la 3.000 lei fapta de aprindere şi/sau ardere a deşeurilor din recipientele de precolectare/colectare sau de ardere a deşeurilor vegetale rezultate de la operaţiunile de curăţare a spaţiilor verzi, arbuştilor, arborilor etc.

(5) Constituie contravenţie şi se sancţionează cu amendă de la 500 lei la 1.000 lei refuzul utilizatorului de a încheia contracte de prestări servicii cu operatorul de salubrizare licenţiat în aria de delegare respectivă.

(6) Constituie contravenţie şi se sancţionează cu amendă de la 100 lei la 300 lei încălcarea de către utilizatori a dispoziţiilor privind  colectarea separată a deşeurilor pe care le-au generat în propria gospodărie sau ca urmare a activităţilor lucrative pe care le desfăşoară, în recipientele distinct inscripţionate, individuale sau amplasate în punctele de colectare şi, după caz, la centrele de colectare prin aport voluntar a deşeurilor;

(7) Autorităţile deliberative ale unităţilor administrativ-teritoriale pot stabili, potrivit prevederilor Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare, şi alte fapte decât cele prevăzute la alin. (1)-(6) care constituie contravenţii în domeniul serviciilor de salubrizare.  
   ART. 93
Constatarea contravenţiilor şi aplicarea sancţiunilor se fac de către:

  a) persoanele împuternicite din cadrul autorităţilor administraţiei publice locale sau, după caz, persoanele împuternicite din cadrul aparatului tehnic al asociaţiei de dezvoltare intercomunitară, pe baza mandatului primit de la unităţile administrativ-teritoriale membre ale asociaţiei, pentru contravenţiile prevăzute la art. 92 alin. (1) lit. a) şi alin. (4)-(6);

        b) agenţii constatatori ai A.N.R.S.C., pentru contravenţiile prevăzute la art. 92 alin. (1) lit. b), c).   
CAPITOLUL VII

Dispoziții finale și tranzitorii

ART. 94
(1) Indicatorii de performanță se aprobă de către ADIS Gorj.

(2) Contravențiile în domeniul serviciului de salubrizare atât pentru utilizatori, cât și pentru operatori, precum și cuantumul amenzilor aplicabile sunt cele stabilite prin Legea nr. 101/2006 serviciului de salubrizare a localităților cu modificările și completările ulterioare.

(3) Autorităţile deliberative ale unităţilor administrativ-teritoriale pot stabili, potrivit prevederilor Ordonanței Guvernului 2/2001 privind regimul juridic al contravenţiilor, cu modificările şi completările ulterioare, şi alte fapte care constituie contravenții în domeniul serviciilor de salubrizare.

ART. 95
(1) În cadrul contractelor de delegare încheiate se vor stipula standardele, normativele și tarifele legale, valabile la data încheierii acestora. De asemenea, se vor face trimiteri și la actele normative care trebuie respectate din punct de vedere al protecției mediului și al sănătății publice.

(2)Contractele de prestări servicii se vor încheia numai pentru colectarea separată a deșeurilor similare, colectarea deșeurilor din construcții si desființări, pentru colectarea la cerere a deșeurilor voluminoase în afara campaniilor de colectare și pentru colectarea deșeurilor provenite de la evenimente speciale.

ART. 96
Autoritatea Națională de Reglementare pentru Serviciile Comunitare de Utilități Publice va controla aplicarea prevederilor prezentului Regulament.

ART. 97
(1) Prevederile prezentului Regulament vor fi actualizate în funcție de modificările de natură tehnică, tehnologică și legislativă.

(2) Anexa 1 face parte integrantă din prezentul Regulament.

ANEXA 1

INDICATORI DE PERFORMANȚĂ ȘI PENALITĂȚI PENTRU SERVICIUL PUBLIC DE SALUBRIZARE DIN JUDEȚUL GORJ
Tabel 1: Indicatori de performanță aferenti activității de colectare și transport a deșeurilor

	Nr. crt.
	Indicatori de performanta
	Unitate masura
	Valoare
	Penalitate



	1.
	CONTRACTAREA SERVICIULUI DE SALUBRIZARE
	Nu se aplică penalități

	1.1
	Numărul de contracte încheiate între Delegat și utilizatori (producători de deșeuri) raportat la numărul de solicitări, pe categorii de utilizatori și categorii de deșeuri
	%
	100
	

	1.2
	Numarul de contracte încheiate între Delegat și utilizatori (producători de deșeuri) în mai puțin de 10 zile calendaristice de la primirea solicitării justificate din partea utilizatorului, raportat la numărul cererilor, pe categorii de utilizatori
	%
	minim 95
	

	1.3
	Numarul de contracte cu utilizatorii modificate în mai puțin de 10 zile calendaristice de la primirea solicitării justificate din partea utilizatorului, raportat la numărul de cereri de modificare a clauzelor contractuale
	%
	minim 95
	

	2
	EFICIENȚA ÎN GESTIONAREA CONTRACTELOR
	Nu se aplică penalități

	2.1
	Numarul de pubele de 120 l pentru precolectarea deșeurilor reziduale, furnizate ca urmare a solicitărilor, raportat la numărul total de solicitări
	%
	100
	

	2.2
	Numărul de pubele de 240 l pentru precolectarea deșeurilor reziduale, furnizate ca urmare a solicitărilor, raportat la numărul total de solicitări
	%
	100
	

	2.3
	Numărul de containere de 1.100 l pentru precolectarea deșeurilor reziduale, furnizate ca urmare a solicitărilor, raportat la numărul total de solicitări
	%
	100
	

	2.4
	Numărul de containere de 1.100 l pentru precolectarea separată a deșeurilor reciclabile, furnizate ca urmare a solicitărilor, raportat la numărul total de solicitări
	%
	100
	

	2.5
	Numărul de containere tip igloo de 1.100 l pentru precolectarea separată a deșeurilor reciclabile, furnizate ca urmare a solicitărilor, raportat la numărul total de solicitări
	%
	100
	

	2.6
	Numărul de pubele de 240 l pentru precolectarea separată a deșeurilor de plastic și metal, furnizate ca urmare a solicitărilor, raportat la numărul total de solicitări
	%
	100
	

	2.7
	Numărul de unități de compostare individuală pentru precolectarea separată a deșeurilor biodegradabile, furnizate ca urmare a solicitărilor, raportat la numărul total de solicitări
	%
	100
	

	2.8
	Numărul de situații în care un recipient de colectare deteriorat este reparat sau înlocuit în mai puțin de 48 de ore de la semnalarea defecțiunii raportat la numărul total de situații
	%
	90
	

	2.9
	Numărul de reclamații scrise la care Delegatul a răspuns în 30 de zile de la data primirii reclamației, raportat la numărul total de reclamații scrise
	%
	100
	

	2.10
	Numărul de reclamații scrise justificate raportat la numărul total de utilizatori, pe categori de utilizatori  
	%
	100
	

	3
	INDICATORI TEHNICI REFERITORI LA ȚINTE
	

	3.1
	Populatia care beneficiaza de colectare a deseurilor raportat la populatia totala la nivel de unitate teritorial administrativa
	%
	100
	-

	3.2
	Cantitatea de deșeuri de hârtie și carton, plastic, metal și sticlă din deșeurile municipale, colectate 
stimate, ca procentaj din cantitatea totală 
stimate de deșeuri de hârtie și carton, metal, plastic și sticlă din deșeurile municipale. 

*cantitatea de deșeuri de hârtie și caron, metal, plastic și sticlă din deșeurile municipale colectate 
stimate reprezintă cantitatea acceptată într-un an calendaristic de către stația/stațiile de sortare.

Cantitatea total 
stimate de deșeuri de hârtie, metal, plastic și sticlă din deșeurile municipale se calculează pe baza determinărilor de compoziție realizate de către operatorul de 
stimate
re. În lipsa determinărilor de compoziție realizate de către operatorul de 
stimate
re. În lipsa determinărilor de compoziție a deșeurilor municipale, cantitatea de deșeuri de hârtie, metal, plastic și sticlă din deșeurile municipale se 
stimate a fi 33%. 


	%
	70% incepand cu  anul 2022

	la nivelul cheltuielilor cu contribuţia pentru economia circulară şi al cheltuielilor cu depozitarea deşeurilor pentru cantităţile de deşeuri municipale care depăşesc cantităţile destinate a fi depozitate corespunzătoare indicatorilor de performanţă

	3.3
	Cantitatea de deșeuri menajere periculoase colectate estimate/locuitor și an raportat la indicatorul estimate în planurile de gestionare a deșeurilor aflate în vigoare
	%
	minim 75 
	-

	3.4
	Cantitatea de deșeuri menajere periculoase colectate separat trimis la tratare/eliminare raportat la cantitatea totală de deșeuri menajere periculoase colectate
	%
	minim 90
	-

	3.5
	Cantitatea de deșeuri voluminoase colectate separat /locuitor și an raportat la indicatorul estimat în planurile de gestionare a deșeurilor aflate în vigoare
	%
	minim 75 
	-

	3.6
	Cantitatea de deșeuri voluminoase colectate separat trimis la tratare/eliminare raportat la cantitatea totală de deșeuri voluminoase colectate de la populație
	%
	minim 90
	-

	3.7
	Cantitatea totală de deșeuri provenite din locuințe, generate de activități de reamenajere și reabilitare interioară și/sau exterioară a acestora, predată pentru reutilizare, reciclare și alte operațiuni de valorificare materială, inclusiv operațiuni de umplere, rambleiere, direct sau prin intermediul unei stații de transfer ca procentaj din cantitatea de deșeuri provenite din locuințe, generate de activități de reamenajare și reabilitare interioară și/sau exterioară a acestora colectate.

	%
	minimum 70% din cantitatea de deșeuri provenite din activitățile de construcții în anul 2020
	la nivelul cheltuielilor cu contribuţia pentru economia circulară şi al cheltuielilor cu depozitarea deşeurilor pentru cantităţile de deşeuri municipale care depăşesc cantităţile destinate a fi depozitate corespunzătoare indicatorilor de performanţă

	3.9
	Obiectivul global al autorităților publice locale privind reducerea cantităților de deșeuri municipale eliminate prin depozitare:
	%
	Începând anul 2020: minim 60% (reciclare minim 50% si alte forme de valorificare 10%)
	 50 lei/to pentru cantitățile ce depășesc cantitățile rezultate prin aplicarea indicatorului de performanță

	4
	RECLAMAȚII ȘI SESIZĂRI
	

	4.1
	Numărul de sesizări scrise privind nerespectarea de către operatorii de colectare și transport a obligațiilor din licențe și autorizații
	Nr.
	0
	-

	4.2
	Numărul de încălcări ale obligațiilor operatorilor de colectare și transport rezultate din analizele și controalele organismelor abilitate
	Nr.
	0
	-

	4.3
	Numarul de utilizatori și angajați care au primit despăgubiri datorate culpei operatorului de colectare și transport sau dacă s-au îmbolnăvit din cauza nerespectării condițiilor de prestare a activității de colectare și transport
	Nr.
	0
	-

	-4.4
	Valoarea despăgubirilor acordate de operatorul de colectare și transport pentru situațiile de mai sus raportată la valoarea totală facturată aferentă activității de colectare și transport
	%
	0
	-

	4.5
	Numărul de neconformități constatate de autoritățile administrației publice locale și ADIS Gorj privind activitatea de colectare și transport
	Nr.
	0
	-


Tabel 2: Indicatori de performanță aferenți operării instalațiilor de tratare a deșeurilor (sortare și compostare)

	
	Indicatori de performanță
	Unitate masură
	Valoare
	Penalitate

	1.
	INDICATORI TEHNICI GENERALI
	

	1.1
	Cantitatea totală de deșeuri trimise la valorificare raportat la cantitatea totală de deșeuri intrată în stația de sortare
	%
	minim 75
	la nivelul cheltuielilor cu contribuţia pentru economia circulară şi al cheltuielilor cu depozitarea deşeurilor pentru cantităţile de deşeuri municipale care depăşesc cantităţile destinate a fi depozitate corespunzătoare indicatorilor de performanţă

	1.2
	Cantitatea totală de deșeuri compostată raportat la cantitatea totală de deșeuri intrată în stația de compostare
	%
	minim 80
	la nivelul cheltuielilor cu contribuţia pentru economia circulară şi al cheltuielilor cu depozitarea deşeurilor pentru cantităţile de deşeuri municipale care depăşesc cantităţile destinate a fi depozitate corespunzătoare indicatorilor de performanţă

	2
	INDICATORI TEHNICI REFERITORI LA ȚINTE
	

	2.1
	Cantitatea totală de deșeuri de hârtie și carton (inclusiv deșeuri de ambalaje) transmise la reciclare raportat  la cantitatea totală de deșeuri de hârtie și carton primite la stația de sortare
	%
	minim 75
	-

	2.2
	Cantitatea totală de deșeuri de plastic și metal (inclusiv deșeuri de ambalaje)  transmise la reciclare raportat la cantitatea totală de deșeuri de plastic și metale primite la stația de sortare
	%
	minim 45
	-

	2.3
	Cantitatea totală de deșeuri de carton, hârtie, plastic, metal și sticlă (inclusiv deșeuri de ambalaje) transmise la reciclare raportat la cantitatea totală de deșeuri primite la stația de sortare
	%
	minim 65
	-

	2.4
	Cantitatea totală de compost valorificată raportat la cantitatea totală de compost produsă
	%
	minim 80
	-

	3
	RECLAMAȚII ȘI SESIZĂRI
	

	3.1
	Numărul de sesizări scrise privind nerespectarea de către operatorii stațiilor de sortare și a stațiilor de compostare a obligațiilor din licențe și autorizații
	Nr.
	0
	-

	3.2
	Numărul de încălcări ale obligațiilor operatorilor stațiilor de sortare și a stațiilor de compostare rezultate din analizele și controalele organismelor abilitate
	Nr.
	0
	-

	3.3
	Numărul de utilizatori și angajati care au primit despăgubiri datorate culpei operatorilor stațiilor de sortare și a stațiilor de compostare sau dacă s-au îmbolnăvit din cauza nerespectării condițiilor de prestare a activităților de tratare a deșeurilor
	Nr.
	0
	-

	3.4
	Valoarea despăgubirilor acordate de operatorii stațiilor de sortare și stațiilor de compostare pentru situațiile de mai sus raportată la valoarea totală facturată aferentă activității de tratare a deșeurilor
	%
	0
	-

	3.5
	Numărul de neconformități constatate de autoritățile administrației publice locale și ADIS Gorj privind activitatea de tratare a deșeurilor
	Nr.
	0
	1.000 lei/neconformiate


     Tabel 3 – Indicatori de performanță și calitate pentru activitatea de eliminare prin depozitare a deșeurilor reziduale

	Nr. Crt.
	Indicatori
	Unitate masură
	Valoare
	Penalitate

	1.
	INDICATORI TEHNICI GENERALI
	

	1.1
	Delegatul trebuie să asigure un grad cât mai mare de compactare a deșeurilor în depozit
	t/mc
	minim 0,8t/mc
	1.000 lei/abatere constatată

	1.2
	Delegatul va asigura funcționarea sistemelor de colectare și transport al levigatului și al gazului de depozit în conformitate cu cerințele stabilite de autoritatea competentă de mediu prin autorizația de mediu
	%
	100
	1.000 lei/abatere constatată

	1.3
	Delegatul se va asigura că deșeurile depozitate la depozitul de deșeuri sunt acoperite periodic, în conformitate cu prevederile autorizației de mediu
	%
	100
	1.000 lei/abatere constatată

	2
	INDICATORI TEHNICI REFERITORI LA ȚINTE  - nu se percep penalități
	

	2.1
	Delegatul va raporta anual Delegatarului/ADI cantitatea totală de deșeuri biodegradabile municipale depozitate. Cantitatea de deșeuri biodegradabile municipale depozitate se va determina și raporta în conformitate cu metoda(ele) aprobată/e de Delegatar/ADI.
	%
	100
	-

	3
	RECLAMAȚII ȘI SESIZĂRI - nu se percep penalități
	

	3.1
	Numărul de sesizări scrise privind nerespectarea de către operatorul depozitului conform a obligațiilor din licențe și autorizații
	Nr.
	0
	-

	3.2
	Numărul de încălcări ale obligațiilor operatorului depozitului conform rezultate din analizele și controalele organismelor abilitate
	Nr.
	0
	-

	3.3
	Numărul de utilizatori și angajați care au primit despăgubiri datorate culpei operatorului depozitului conform sau dacă s-au îmbolnăvit din cauza nerespectării condițiilor de prestare a activităților de eliminare prin depozitare a deșeurilor
	Nr.
	0
	-

	3.4
	Valoarea despăgubirilor acordate de operatorul depozitului conform pentru situațiile de mai sus raportată la valoarea totală facturată aferentă activității de eliminare prin depozitare a deșeurilor
	%
	0
	-

	3.5
	Numărul de neconformități constatate de autoritățile administrației publice locale și ADI privind activitatea de eliminare a deșeurilor
	Nr.
	0
	-

